
Saxe Lange! Sællandsfar!
Kæmpe-Søn fra Konge-Lejren,
Som til Navnet "Valdemar"
Kjæded med sit Storværk Sejren!
Axel Hvides Fostersøn!
Nordens Aand og Danmarks Hjærte
Dig har lyst i Kuld og Kjøn,
Du for dem bar Blus og Kjærte.

Om du førte i dit Skjold
Langers Vaaben "Roser trende",
Derpaa Stue-Lærdom gold
Tygge kan til Verdens Ende;
Men du førte i dit Skjold
Danmarks Saar og Danmarks Sejer,
Som med Gland fra Old til Old
Vaaben alle overvejer.

Ogsaa det er Smaating kun,
Om endnu i vore Tider
Findes i vor grønne Lund
Skud af Langer og af Hvider,
naar endnu sin Krone har
Som vort Stamtræ "Dronning-Bøgen",
Saa i Maj paa Kvisten bar
Kukker aldrig Sællands-Gjøgen.

Da sin Rose faar hver Torn
I de lange Sommerdage;
Ved hvert Stød i Gjallarhorn
Sværde blinke, Skjolde brage,
Sættes paa det sorte Bræt
Fjende hver ad Danmarks Rige,
Mens sin Pris hver dansk Idræt
Faar af Mund og Pen tillige.

Saxe Dansker! din Idræt
Da ej heller Rosen mister,
Hvortil du har Odelsret,
Vor Guldalders Runerister!
Værne om dit Hædersnavn
Vil Skjoldunger og Skjoldmøer,
Gjælde for din Fødestavn
Alle Dannevangens Øer!

Hver Gang om Kong Fredegod
Synger lydt i Skoven Hjærne;
Hver Gang Uffes Heltemod
Priser Danmarks Lykke-Stjærne;
Rygtet gaar fra Ø til Ø
Om din Pen af Svane-Vinge,
Barnefødt i Urdas Sø
Til ved Svanesang at klinge.

Ogsaa mig paa Vuggen gav
Svane-Pen den høje Norne,
Spaade mig med Saga-Stav
Rosen-Skrift imellem Torne,
Derfor som et Tvilling-Par
Voxet ud af samme Vinge,
Nu fra Dan til Valdermar
Vore Penne sammenklinge.

Saga-Broder! længe nok
For Latinen du har bødet,
Som om du af Sten og Stok
Var udsprunget og opglødet,
Som om Fru Grammatica
Stendød var din Søde Moder,
Og din classiske Papa
Stokdøv Pen med Romer-Noder.

Nu, saa vist som danske Ord
Rod i danske Øren fæster,
Du herefter trindt i Nord
Nævnes Saxe Runemester
I din danske Fødestavn
Kun Gjengangere og Trold
Dit latinske Øgenavn
Harme skal herefter volde.

Hvad jeg alt i Ungdoms-Aar
Modig stræbte at udrette,
Krones under hvide Haar
Ved dit Navn at oversætte,
Romer-Trolden, jættestærk,
Først til Gavns er overvundet,
Nu, da til dit Mester-Værk
Vi dit Mester-Navn har fundet.

Saxe Dansker! gamle Ven,
Dansk selv i Latinens Lænker!
Runemester er kun den,
Der kan skrive, som han tænker,
Der kan tænke frit og fort,
Der kan tegne Lys og Skygger,
Der kan tegne hvidt og sort,
Tegne alt hvad Ord udtrykker.

Nu udfritter vi med Flid
Alle vore tydske Gjæster,
Om de har fra "Rødskjægs" Tid
Mage til vor Runemester,
Som i romersk Bast og Baand,
Rejse kunde Runestene
For hver Helt i Nordens Aand,
For hver Fugl paa Bøgens Grene!

Skam af dig vi fik dog kun,
Og af alle danske Helte,
Sang ej læger Fugl i Lund
Liflig mellem Sund og Bælte;
Havde paa de danske Øer
Under Frejas Aften-Stjærne
Fuglen mer ej Næb og Kløer
Til om Reden sin at værne.

"Unge Danmark" glem det ej!
Lad det spørges over Vove:
Vi har end et Fugle-Hej
I de favre Bøge-Skove,
Som til gamle Kæmpers Skaal,
Medens nyt der er i Gjære
Kvæde kan vort Bjarkemaal,
Gjøre Brage-Bægret Ære!

Det er nu en Menneskealder siden Saxe Runemesters Danmarks-Krønike, i
følge med Snorre Sturlesens Norges Konge-Krønike, udkom paa Dansk fra
min Haand (1818-1823), og der belv trykt 3000 Exempl., hvoraf vel en
Del Ødelagdes af Branden paa Bogtrykkerens Loft og langt flere gik i
Skuddermudder ved Uforstandighed paa den ene og Skjødesløshed paa den
anden Side, men hvoraf dog Størstedelen blev omstrøet i Danmark, da kun
300 blev sendt til Norge. Desuagtet maa Saxes Danmarks-Krønike dog
næsten gjælde for en ny Bog i den danske Læseverden, thi den er
forholdsvis kun læst meget lidt, saa det var mig en Glæde, at Hr.
Boghandler Iversen paatog sig at udgive den paa ny til billig Pris, thi
jeg har ingen Tvivl om, at den jo endnu vil finde mangfoldige Læsere i
Fædernelandet, til uberegnelig Nytte og Fornøjelse. At nemlig de
højlærde udskreg min Fordanskning for uefterrettelig og mit Dansk i
Bogen for Bonde-Sprog og Borgestu-Snak, det har ingen Skade gjort og
kan ingen Skade Gjøre, men det var allerede et halvt Vidunder i
Danmarks gruelige Dødningetid, efter Udtæringen og Skilsmissen fra
Norge, at jeg havde Mod og Kraft til at begynde og fuldføre Værket, og
at det mismodige og forarmede Folk skjød Penge sammen til at bekoste
det, og det vilde været baade et helt og et stort Mirakel, om Værket
var blevet skattet, brugt og benyttet efter Fortjeneste. Selv var jeg
nær sovet hen under Arbejdet, saa det maatte ikke undre mig at de
fleste sov ind under Læsningen, thi det er kun de uskyldige Børn, der
kan glæde sig ved at læse deres Fædernelands Krønike, naar Folket synes
uddøet.

Nu derimod, da, midt i al vor Daarlighed og under megen Gjenvoridghed,
dog Modet og Haabet er levet op igjen, nu vil det muntre og glæde den
danske Ungdom i det hele at læse om vore gyldne Dage i den fjærne
Oldtid og om den store Modgang, hvorunder Danmarks Rige dog med Æren er
blevet et af de ældste Kongeriger i Verden.

Om min Fordanskning vil jeg kun sige, at jeg ved paa ny at læse den med
Opmærksomhed og sammenholde den med det latinske Grund-Skrift, har
fundet, først at den er, hvad saadan en Bog fremfor alt skal være,
læselig, uden hvert Øjeblik at minde om, at den er oversat fra et
fremmed Sprog med en Dannemænd meget vanskelig og besværlig Stil, og
dernæst at den er saa tro, som en saadan Bog, for at være læselig og
gjøre sin Nytte, endnu kan være, saa man finder hverken mer eller
mindre fortalt i den danske end i den latinske Saxe, og at selv Saxes
egne Betænkning er givet i det mindste meget tydeligere og
fuldstændigere paa Dansk end nogensinde før.

Med "Versene" er det vistnok en egen Sag, thi naar de lærde siger, at
dem har jeg aabenbar selv gjort, da kan jeg ikke nægte, det er sandt:
dem har hverken de eller Saxe gjort, saa dem har jeg selv gjort, men
det var jo for saa vidt en tvungen Sag, thi det skulde jo, baade efter
Saxes Vidnesbyrd og efter Læsernes Tarv, være "danske" Vers, og i Saxes
Bog fandet jeg kun latinske Efterligninger af danske Vers, der bliver
til ingen Ting, naar man igjen paa Dansk vil efterligne dem, og noget
bedre end ingen Ting tør jeg dog nok tro, mine, eller rettere
Kæmpe-Aandens Gjætninger kan være om, hvordan de danske Vers omtrent
have set ud, som Saxe paa Latin med al sin Flid kun meget maadelig
kunne efterligne. At jeg imidlertid har pint alt det danske, jeg kunde,
ud af Saxes latinske Vers, det vil Efterslægten vel opdage, og jeg er i
det hele meget rolig for, at hverken skal hos Efterslægten jeg have
Skam af min Fordanskning, eller den danske Læseverden faa Skam af mig
som Pennefører paa Modersmaalet, og udelukkende paa det alene, saa mit
Ønske skal kun være, at den danske Læseverden maa faa al den Nytte og
Fornøjelse af mine danske Bøger, som jeg har haft for Øje ved at skrive
dem.

Kjøbenhavn, den 1ste Juli 1855.
N.F.S. GRUNDTVIG

Eftersom andre Folkefærd gjøre sig en Ære af deres gamle Bedrifter og
sætte en Glæde i at komme Forfædrene i Hu, saa kunde den danske
Erkebisp Absalon ikke taale, at vort Fædreneland, som det alle Dage var
hans inderligste Hjærtens-Lyst at ophøje, skulde fattes en saadan
Navnkundighed og ærligt Eftermæle; og da ingen andre vilde gjøre sig
den Umage at skrive en Danmarks-Krønike, saa nødte han mig, sin
ringeste Tjener, det Arbejde paa, og lod mig arme Mand hverken have
Rist eller Ro, førend jeg tog mig for, hvad der dog gik over mine
Kræfter.

Sagen er den, at i Førstningen, efterat Kristendommen var kommen
herind, da var man tynd baade i Troen og i Latinen og skulde nok bare
sig for at skrive en Danmarks-Krønike, og siden, da Kirke-Tjenesten kom
i Gang, og man lærte Latin, saa var man doven, som man før var dum, og
Følgen blev den samme; thi hvad man før ikke kunde, det gad man ikke
nu. Se, derfor kunde jeg ikke bære det over mit Hjærte og Sind at være
lidt gjenstridig, uagtet jeg følte, hvor lidt jeg var saa svært et
Arbejde voxen, men vilde dog hellere saa godt som sprænge mig selv, end
at vi danske Folk, hvis Grander just har deres store Morskab af
Krøniken, skulde blive berygtede som de, der agtede de gamle Dage intet
skriftligt Mindesmærke værd, men skrev dem kun i Glemme-Bogen. Det var
da altsaa en tvungen Sag, at jeg belæssede mine svage Skuldre med en
Byrde, som ingen Skribenter hidtildags har rørt med en Finger; jeg
turde ikke stampe imod Brodden; og ihvorvel det ogsaa var et Vovestykke
at begynde paa, hvad der skulde anderledes Karle til, saa trøstede jeg
mig dog ved det Rygstød, jeg havde i den store Mand, hvis Ærinde jeg
efter fattig Lejlighed udrettede. Men da nu han gik ind i Evigheden,
førend jeg blev færdig, og I, Herr Anders, blev i en god Time enstemmig
udvalgt til hans Eftermand i den høje Værdighed, saa veed jeg intet
bedre end at bønfalde eder om at staa mit Værk i Faders og Formynders
Sted, saa de avindsyge Hegle-Hoveder, hvis Fingere fornemmelig klø
efter hvad som gjør Opsigt, maa blive beskæmmende, naar de se, under
hvis mægtige Vinger min Bog finder Ly! Hvilken frugtbar Overflødighed
af Visdom og Kundskab finder man ikke hos eder, alt som et helligt
Skatkammer, rigelig opfyldt med himmelske Klenodier! For at sanke
saadanne Midler og forfremmes i boglig Kunst, var det, at I berejste
Frankerig, Italien og Engelland, og da I, efter lang Omvanken fik det
glimrende Kald, at staa i Spidsen for en udenlandsk Højskole, skal man
have ondt ved at sige, om derved timedes eder eller Embedet blev den
største Ære. For denne, eders store Berømmelses, Dyds og Dygtigheds
Skyld udvalgtes I af Kongen til Haands-Skriver og vidste saaledes at
nytte Lejligheden til store Foranstaltninger, at denne Bestilling, der
hidindtil ikke var synderlig regnet, siden, da I befordredes til det
Embede, I nu beklæder, var en Brud, hvortil der bejledes omkap af de
ypperste i Landet. Intet Under derfor, at Skaane jublede over denne
Gang at have laant en Biskop af et andet Landskab, isteden for at kaare
ham blandt sine egne Sønner; thi det er ikke mere end billigt, at man
fryder sig over et Valg, man har saa meget Ære af. Ja, da I ikke blot,
ved Byrd og boglig Kunst og Sindets Gaver, er en Prydelse for Kriken,
men leder ogsaa Hjorden til Ordets fedeste Græsgange, saa er det eders
Løn at elskes overalt, og eders Ros at have, ved priselig Idræt, gjort
eders hædersfuld Embede end mere højærværdigt! for ikke ved eders
Rigdom at give Anstød, har I med from Gavmildhed skjænket Kirken eders
store Formue til gudelig Brug, og, langtfra at falde i Gjerrigheds
Snarer, har I da meget mere paa den allerbedste Maade skilt Eder ved
Rigdoms Bekymringer. Hertil kommer det kostelige Værk, hvori hellig
Sandhed med synderlig Kunst er af eder indvirket, samt den Nidkjærhed,
hvormed I, uanseet Ulejlighederne, som deraf flyde for eder selv, tager
eders Embed vare: I har saaledes ved den saliggjørende Lærdoms Kraft
tvunget dem, som forholdt Kirken sine Rettigheder, til igjen at opfylde
deres Skyldighed, og bøde nu for hvad de brøde før; dem som elskede
Letfærdighed og fulgt Kjødets Lyster, har I ved idelig Formaning og en
ærbar, lysende Vandel ført tilbage fra den usle Blødhed til en
værdigere Tænkemaade, og skjøndt man ikke let kan sige, om I har
udrettet mest med Ord eller med Exempel, saa er det dog lige vist, at
hvad Eders Formænd omsonst arbejdede paa, har I, og det ene ved kloge
Raad, udrettet.

Nu skal man lægge vel Mærke til, at de gamle Danske, som lode det ikke
fejle paa store Manddoms-Gjerninger, stræbte ogsaa at maale sig med
Romerne i udødelig Ære, saa de ikke alene kappedes i Forfatterskab, og
satte Fortællinger om deres egen Mandhaftighed, med en egen Slags
Digtekunst, ret artig i Stil; men kom ogsaa Forfædrenes Bedrifter i Hu
og lode Rimene derom, som gik fra Mund til Mund paa Modersmaalet, med
Rune-Bogstaver indhugge i Klipper og Kampesten. Disse Mindesmærker har
jeg pløjet som Oldskrifter og i Oversættelsen trolig stræbt at følge
Traaden og sætte paa Vers, hvad rimet var, saa man maa vide, at jeg har
havt noget at bygge paa, og sat Fortællingen sammen, ikke efter mit
eget Hoved men efter Fædrenes Mund; thi jeg har ikke lovet at digte et
rimelig Eventyr, men troligt at berette gamle Ting! O, hvilke dyrebare
Krøniker, skulde ikke Folk med saadant et Hjærtelag have efterladt os,
om de havde været Latinen mægtige, og derigjennem kunnet styre deres
Skrivelyst, al den Stund vi se, at nu, da Roms Tungemaal var dem
ubekjent, havde de dog en saadan brændende Begjærlighed efter at frelse
fra Glemsel hver mærkelig Gjerning, at de, saa at sige, gjorde
Kampestene til Pergament og Klippevægge til Tavler!

Her maa jeg imidlertid dog indgenlunde forbigaa Islændernes
Fortjeneste, thi disse Folk, hvis golde Fødeland ej frister dem til
nogen Overdaadighed, de holde, saa at sige, Faste Aaret om og anvende
gjerne alle deres Levedage paa at samle og udbrede Kundskab om andre
Folkefærds Daad, og bøde saa med Kunst paa deres Savn; thi det er deres
Fryd og Gammen at vide og fortælle alle Folkefærds Bedrifter, og de
holde for, at man har ikke mindre Ære af at omtale end at udføre
mægtige Gjerninger. Deres Samlinger, rige paa kostelige Sandsagn om
Fortids Handel, har jeg derfor med Flid benyttet, og mangen en
Fortælling i denne Bog er deraf laant og oversat, thi deres Hjemmel,
hvis store Kyndighed i Oldssager er mig noksom bekjendt, tør jeg ikke
forsmaa. For Resten har det været mig en Samvittighedssag, nøje at
nemme, flittig at optegne og trolig at følge hvad Absalon, det være sig
om hans egne eller andres Bedrifter, vidste at fortælle, thi hvert hans
Ord om sligt var mig som himmelfaldet.

Nu vender jeg mig til eder, Kong Valdermar! Dannemænds livsalige Fader
og Fyrste, Fæderneslandets glimrende Prydelse, hvis berømmelige
Herkomst og ældgamle Stamme skulde findes her beskrevet! Højlig trænger
dette mit Arbejde, som vel kun er lykkedes maadelig, til eders Gunst,
thi idet jeg, som en Sten paa Hjærtet, føler Byrdens Vægt, maa jeg vel
frygte for, at det er snarere min egen Vankundighed og Afmagt, jeg
blotter, end eders Herkomst, jeg sømmelig aabenbarer! Eders, maa jeg
vel sige, thi eders store Arvelande har jo I, paa Naboernes Bekostning,
anseelig formeret, og der I udstrakte eders Spir saa vidt, at Elben nu
strømmer i Danmarks Rige, da er det ingen ringe Forøgelse af Kronens
Glans, som I vandt Æren for; thi vidt overgik I de fremfarne Kongers
Ros og Ry, ved selv mod det romerske Rige at vende eders sejerrige
Vaaben! Dog hos eder rækker Mod og Mildhed jo hinanden Haand, saa det
er et Spørgsmaal, om ikke dog eders Livsalighed gjør eder endnu mere
elsket hos eders Folk, end eders Vaaben gjør eder udenlands frygtet; ej
heller maa det glemmes, at eders Farfader, som skrinlagt straaler nu i
Helgenskaren, vandt ved sin uskyldige Død udødelig Ære, og at hans
Helgenglans behersker nu de Folk, hans Sværd betvang, saa man maa sige,
at af Helgen-Saaret udstrømmede dog mere Kraft end Blod! Og endelig,
saa er jeg nu engang af Moders-Liv og Fæderne-Herkomst eders skyldige
Tjener, thi, som vitterligt er, tjente baade min Fader og Farfader, den
synderlig trofaste Mand, i Eders Herr Faders Gaard, og kæmpede
ridderlig under hans Banner, og sagtens maa da jeg i det ringeste i
Aanden, kæmpe under eders! Under det, og under eders Skjold, vil jeg da
gaa frem, og for at komme ret paa Glid vil jeg begynde med en
Beskrivelse over Fædernelandet efter dets Beliggenhed, da alt vil falde
desbedre i Traad, naar Fortællingen, som under sti Løb skal sætte hver
Ting paa sit Sted, har begyndt med Stedernes Beskrivelse.

Danmarks Riges Beliggenhed er da denne, at dels grænser det ved en Ende
til fremmede Lande, og dels er det omflydt af det bølgende Hav, saa at
de indvendige Dele omsnoes og overskjæres af Stranden, og den krydser
sig paa mange Maader ud og ind, snart i smalle Sunde og snart i brede
Bugter, hvorved der dannes en stor Hob Øer. Heraf kan man da begribe at
Dannemark, som Bølgerne, saa at sige, har slaaet i Stykker, har kun faa
landfaste Dele, og at Havet, som i sit Løb slaar de mange Bugter,
skiller dem vidt fra hinanden. Af disse landfaste Dele er nu igjen
Jylland baade den største, og naar vi komme sønder fra, den næste, saa
det vel maa kaldes Broderparten af Riget, thi det strækker sig saa
langt sønder paa, at det berører Tydskland, men rives dog igjen løs
derfra ved Ejder-Strømmen og løber saa lidt bredere, sønder fra lige op
til det norske Sund. I dette Landskab er den saakaldte Lim-Fjord, hvor
der saaledes vrimler af Fisk, at Folket der i Egnen nok alle Dage haver
lige saa meget sin Næring af Fjorden som af Jorden.

Til Jylland grænser Lille-Frisland, og her gaar Landet ned ad Bakke,
saa at Jordsmonnet bliver meget lavere, men Landet ogsaa meget mere
frugtbart, som det kan takke Stranden for, der oversvømmer det. Det er
imidlertid et stort Spørgsmaal, om man ikke her kjøber Guld for dyrt,
thi det er en farlig Sag med den Strand; naar det falder ind med stærk
Storm, bryder den ikke sjælden gennem Digerne, som man ellers dæmper
for den med, og styrter da gjerne saa rasende ind, at den mangen Gang
tager med sig, ikke blot hvad der staar og gror paa Marken, men selv
Husene med Folk og samt.

Østen for Jylland ligger Øen Fyn, som kun ved det smalle Medelfarsund
er Skilt fra Fastlandet, og ligesom Fyn nu har Jylland vesten for sig,
saaledes vender den østlig imod Sælland, en Ø, som bær Prisen for alle
Dannemarks Landskaber, baade i Overflod paa Livets Nødvendigheder og i
sin Dejlighed. Den skal, efter sigende, ogsaa ligge lige midt i
Dannemark, saa der fra den er lige langt til Grænserne paa alle Sider.

Østen for Sælland bryder Havet atter igjennem og skiller Øen fra Skaane
ved et Sund, hvor Fiskerne pleje hvert Aar uden Undtagelse, at gjøre en
ganske overordentlig Fangst, ja Fiskene flokkes saa tykt i hele det
Sund, at det kan træffe sig den Gang, man har ondt ved at ro
derigjennem og behøver hverken Garn eller Krog, men kan øse Fisken op
med de bare Hænder.

Skaane ligger ud i een Strækning, men Halland og Bleking skyde ud
derfra hver til sin Side, ligesom man kan se to Grene paa et Træ, og
slynge sig vidt fra hinanden, den ene til Norge og den anden til
Gotland. Ved Bleking er der ellers en stor Mærkværdighed, en Klippe
nemlig med en Vej over, der er ligesom bestrøet med underlige Tegn og
Bogstaver. Der løber nemlig en Fjældsti lige fra den søndre Kyst ind i
Værende-Vildmark, og langs ned begge Sider, et lille Stykke fra
hinanden, gaa der to Render, og overalt ligesom besaaet med Tegn, der
aabenbar skal være en slags Skrift, thi uagtet Stien gaar bestandig op
og ned, snart højt paa Fjæld, snart dybt i Dal, saa kan man dog tydelig
spore, at Bogstaverne gaa bestandig ud i en Række. Dette syntes Kong
Valdemar, Hellig-Knuds velsignede Søn, var en underlig Ting, og fik
Lyst til at vide Udtydningen derpaa, hvorover han udskikkede sine visse
Bud, som skulde berejse den Klippe, se vel til, at de kunde opspore
alle de Tegn der var, og skjære dem ud i Stokke, som de stod, til Punkt
og Prikke; men de kune ingen Mening faa ud af det hele, fordi Ridserne
vare udslidte dels af Vandløb og dels af Fodtraad, saa Stregerne løb i
hinanden og forvildede Læseren. Heraf ser man, at selv hvad man
indgraver i Stenen saa fast, kan dog i Tidens Længde af Vandløb og
Regnskyl udslettes.

Det var nu om Dannemark, men eftersom dette Rige, baade ved sin
Beliggenhed og Folkets Tungemaal, er nær paarørende med Sverrig og
Norge, saa vil jeg med det samme tale et Par Ord om deres Vilkaar og
Lejlighed.

Disse Lande ligge da op imod Nordpolen, under Nordstjærnen og
Karlsvognen og strække sig længst mod Norden lige ind i Snekredsen, saa
højere oppe kan ingen bo eller bjærge sig, for den ulidelige Frost og
Kulde, som raser i de Landemærker. Norge har desforuden, som Naturens
Stifbarn, et grumt og sørgeligt Udseende, med de uhyre Stenblokke,
bratte Klipper og nøgne Fjelde, hvoraf det er omringet; men det er
mærkværdigt, at øverst oppe i det Land gaar Solen somme Tider slet ikke
ned, saa man kan sige, den er der for stolt til at hænge i
Klokkestrængen, og vil vise, at den kan holde ud at skinne baade Dag og
Nat.

Vester ud fra Norge, midt i det vilde Hav, ligger der en Ø ved Navn
Island, hvor man knap skulde vente at finde Folk, men som er ret et
Vidunder, efter de sære og utrolige Ting at regne, man veed om den at
fortælle. Der skal saaledes være en Kilde med et rygende Vand, som er i
Stand til ligesom at forgjøre hvad det skal være, saa at hvad der
befugtes ved Dampen af det Vand, bliver saa haardt som en Sten. Det er
da ikke at spøge med, og ihvorvel det falder utroligt, at der kan sidde
saadan en Stivelse paa Lur i det bløde, rindende Vand, saa er det dog
ikke værd at forsøge, thi hvad der kommer i Dampen, kan vel beholde sit
Udseende, men bliver dog, som sagt, i Grunden forstenet. Der skal ogsaa
være nogle andre Kilder, som har den Særhed ved sig, at snart bugne de
ganske umaadelig og sprøjte højt op i Vejret, ligesom man kan se et
Springvand, og saa flade de igjen lige saa umaadelig og synke rent ned
i Jorden; snart kan man ikke komme dem nær uden at oversprøjtes af det
hvide Skum, og snart kan man stirre sig blind, før man finder dem. Paa
samme Ø ligger ogsaa Bjærget Hekkenfeld, der har samme Vane som Ætna og
helmer aldrig med at syde og brænde i sit inderste, og spy og sprude
Ild og røde Luer ud af sig. Det holder jeg for et stort Vidunder; thi
hvem skulde tænke, at et Bjærg, der ligger i Sne og Is, skulde endda
kunne have det saa hedt og aldrig kunne faa Has paa sin Ild.

Det er ogsaa underligt med den utrolige Mængde Drivis, som til sine
visse Tider hjemsøger Landet, thi naar den første Gang støder dundrende
paa Klipperne, da er det, som om de svarte med hule Drøn, thi da hører
man, fra Dybet af, et underligt Brøl og ligesom klynkende Stemmer,
hvorfor man i gamle Dage har bildt sig ind, at det var onde Menneskers
Sjæle, som her i den ulidelige Kulde fik deres Straf. Men, hvad der
tilgavns maa forundre og forbause, er hvad man fortæller, at om man
ogsaa hugger et Stykke af den Is og tøjrer den nok saa fast, kan man
dog ikke forhindre det fra at følge med, naar det øvrige bryder op, saa
det maa have en ganske besynderlige Sammenhæng med den Is, som
ingenlunde vil skilles ad og lader sig ikke det mindste afkorte i, hvad
der saa at sige, hører til dens Legeme. Der er ogsaa en andens Slags Is
inde i Landet paa Klipper og Bjærge, som man siger for vist, skal alt
imellem kaste sig, saa der vendes op og ned paa hele Skruen, og som et
Bevis derpaa fortæller man, at nogle Skiløbere styrtede engang ned i et
Gab paa Isen og bleve kort efter fundne døde ovenpaa Isen, uden at der
var den mindste Sprække at se; thi deraf vilde man slutte, at Isen
maatte have vendt sig. Efter hvad Rygtet siger, skal her ogsaa være en
Kilde, som man kun behøver at smage Vandet af, for at drikke Døden i
sig lige paa Timen, som om man drak den dødeligste Forgift; ligeledes
nogle andre Kilder, hvori Vandet har Smag efter Øl; fremdeles en Slags
Ild, der skyer Hør og brænder Vand, og endelig en Sten, der uden at
noget rører ved den, ligesom af sig selv drejer sig som Bjærg-Toppene.

Dog, for nu at komme til Norge igjen, som vi maa betragte lidt nøjere,
da skal man vide, at det støder mod Østen til Sverrig og Gotland, men
ligger mod Syden og Vesten ud til det vilde Hav, og i Norden vender det
imod et Land, som ingen veed Navn eller Grænser paa; thi det er ikke et
Land med ordentlige Mennesker, men er fuldt af et eget besynderlig
Slags Utydsker, og det er skilt fra Norge ved en stor Havbugt, hvor der
er en vanskelig Sejlads, saa de ere gode at tælle, som kom igjen med
holden Rejse.

Havets Løb er nemlig saa, at til højre overskjærer det Dannemark og
slaar en Bugt sønden om Gotland; til venstre derimod gaar det op norden
om Norge, bredt øster ind, og ender sig i en Krumning, som vore
Forfædre kaldte Gandvig. Imellem denne Gandvig og Bugten sønder fra er
der kun et kort Stykke Vej, og var det Skillerum ikke blevet af Naturen
sat op, som et Bolværk imod Bølgerne paa begge Sider, da havde de gjort
Sverrig og Norge til en Hel-Ø. I disse nordostlige Egne bo
Skridt-Finnerne, et Folk som er udlært i at bruge et eget Slags
Skøjter, og paa dem kan disse Vild-Skytter vinde op ad de stejleste
Klipper. Intet Bjærg stikker saa højt i Sky, at de jo med Tid og
Lejlighed kan naa Toppen, thi de veed at bære sig ganske listig ad:
løbe fra neden af immer paa skraa, og krydse sig immer i Bugter og
Sving og Sneglegange, lidt efter lidt fra Fod til Top. Dyreskind er alt
hvad de har at sælge, og dem kjøbe Nabo-Folkene af dem.

Hvad nu endelig Sverrig angaar, da støder det mod Vesten til Dannemark
og Norge, mod Sønden, og for en stor Del mod Østen, til Havet, men
grænser dog ogsaa østlig til et Land med mange, og det helt
forskjellige, barbariske Folk.

I gamle Dage maa Dannemark være blevet bebygget og opdyrket af et Slags
Jetter, thi det kan man se paa de uhyre store Stene over Grav-Kjældrene
og Jette-Stuerne; og vil nogen tænke, at de kunde komme derop uden ved
uhyre Kræfter, da betragte han kun bare somme af vore Bankers Højde, og
se saa, om han kan sige os, hvem der vel ellers skulde sat de
Stenblokke paa Toppen; thi hvem der vil bruge sin Eftertanke, kan jo
dog begribe at den Sten, man ikke kan løfte, maa man lade ligge, og kan
da Folk, som de falde nutildags, med de Kræfter og Redskaber de har,
enten slet ikke eller dog knap nok, vælte saadan en Sten paa jævn Jord,
saa lode de vel være at trille den op ad de høje Bakker. Uvist er det
derimod, om de Jetter, som endnu efter Syndfloden fandtes paa Jorden,
har været Mestere for det Stykke Arbejde, eller det forskriver sig fra
andre Folk med særdeles Legems-Kræfter men hos os har man gjættet paa
de Folk, som endnu skal bebo den utilgængelige, stenede Udørk, som vi
talte om før, thi deres Legemer skal være et slags Vende-Kaaber, saa de
kan gjøre sig synlige og usynlige, smaa og store, efter Behag; men det
er da, som sagt, et Land der ikker er at løbe til, og hvor mangen skal
rose sig af at have været og være kommet helskindet hjem.

Dette maa være nok herom, og nu kommer jeg til hvad jeg egentlig vilde
fortælle.

                               Dan og Angel

                               Dan og Angel

Dannemarks krønike begynder med Humbles Sønner: Dan og Angel, som baade
var de første navnkundige Høvdinger i Riget og bleve opkaldte i Folket;
uagtet den normanniske Historieskriver, Dudo, rigtig nok vil sige, at
de Danske skal nedstamme fra Grækerne, som ogsaa kaldes Danaer, og
deraf have deres Navn. Ihvorvel nu disse Brødre, for deres Mods og
mandelige Gjerningers Skyld, bleve af menige Landsens Indbyggere
udvalgte til Høvdinger og Fyrster, saa kaldtes de dog ikke Konger, thi
det Navn var dengang her til Lands enten ubekjent eller dog ikke kommet
i Brug.

Fra denne Angel skal, efter sigende, det engelske Folks Navn have sin
Oprindelse, thi det Landskab han raadte over, kaldte han Angel, og slap
derved paa en nem Maade til et udødeligt Navn; thi da hans Efterkommere
siden indtoge Brittannien, skilte de tillige Øen ved sit gamle Navn og
satte deres eget Fædernelands, nemlig Angels, istedet, og den
Heltegjerning har man i gamle Dage gjort meget Væsen ad. Herom kan man
læse hos Beda, som var selv en Engelskmand og velberømt for sine
gudelige Skrifter; thi han indlemmede med Flid sit Fædernelands Krønike
i sine dyrebare Bøger om Troen og Lærdommen, fordi han tænkte, som
sandt var, at det er lige saa vel Fromhed at tænde Lys i sit
Fædernelands Krønike, som at udlægge Guds Ord.

Det var nu Angel; men fra Dan nedstammer, efter Forfædrenes Vidnesbyrd,
vort gamle Kongehus, saa Kongeblodet er fra ham, som et Kildespring,
rundet gjennem Slægten lige til den Dag i Dag. Han fik sit Giftermaal
ude fra Tydskland, og avlede med Gryde, sin højbaarne Fyrstinde, to
Sønner: Humble og Lotter.

                             Humble og Lotter

                             Humble og Lotter

Det var Skik i gamle Dage, at naar man valgte sig en Konge, da stod man
paa nedgravne Stene og gav sin Stemme, for ved de Stenes fast Leje at
betegne, Valget skulde staa fast og aldrig rygges; men uagtet nu at
Humble, da hans Fader døde, blev udvalgt paa samme Maade, saa havde han
dog det Uheld at miste hvad Folkets Kjærlighed gav ham, og blev fra
Høvding Undersaat igjen. Han blev nemlig overvundet i Strid af Lotter
og maatte, som en fangen Mand, da der ikke var anden Redning, kjøbe sit
Liv med sit Rige. I det han nu saaledes blev stødt fra Thronen af sin
egen unaturlige Broder, fik man et nyt Bevis paa, hvor sandt det er, at
Hallen er herlig, men Hytten er tryg; thi Humble har sin Skjæbne saa
godt, at ingen skulde sige andet, end at Herlighedens Forlis var i hans
Øjne netop en Lykke, saa man maa slutte, at han, som en viis Mand, har
betragtet en Konges byrdefulde Stand fra den rette Side.

Nu havde da Lotter faaet Spiret, men med Staalhandske var det, han tog
det, og brugte det ogsaa derefter, ret som om han bildte sig ind, at
det er ved Hovmod og Skalkhed en Konge befæster sin Throne; thi han
maalte Folket med sin eget Alen og tænkte, at de stod ham alle efter
Riget, som gik ham nær i Adelsbyrd, derfor mente han, det var Dyden
den, at tage Liv og Godt fra hver ypperlig Mand og gjøre Landet øde for
ædle Folk. Dog, Herrer strænge regjere ej længe, og hvad der nys var
Lotters Lykke, det blev nu hans Straf; thi han faldt, som han steg, i
et Oprør.

                              Skjold og Gram

                              Skjold og Gram

Vel i Skind, men ej i Sind var Skjold en Søn af Lotter, thi lige fra
sin første Ungdom af gik han en ganske anden Vej, traadte ikke i sin
Faders skammelige Fodspor, men slægtede sin herlige Bedstefader paa, og
her kan man med Rette sige, Bedste-Fars Arv er Ættens Tarv. Alt i sin
Ungdom blev Skjold berømt derved, at han fik Bugt med et vildt Udyr, og
den forunderlige Hændelse maa man vel kalde et Forvarsel for hans
følgende Heltebedrift. Hans Formyndere, som optugtede ham kongelig,
havde nemlig, engang i hans Drenge- Aar, givet ham Forlov til at følges
ud med Skytterne og se paa Jagten, og da hændte det sig, at en
usædvanlig stor Bjørn kom ham imøde, men uagtet han var vaabenløs, var
han dog ikke raadvild, men bandt Bjørnen i sit Bælte, til hans
Stalbrødre kom og gav den sti Livsbrød. Omtrent paa samme tid skal han
i kreds have nedlagt adskillige særdeles tapre Kæmper, hvoriblandt to
saare navnkundige, nemlig Atle og Skate, og da han gik i sit sextende
Aar, var han saa stor og stærk, at man skulde have ondt ved at finde
hans Mage.

Af Skate, som var Høvding i Allemannien, blev han budt ud, fordi de
bejlede begge til een Brud, som hed Alvilde og var saa dejlig en
Jomfru, som nogen vilde se for Øjne, og om hende sloges de da i
Nærværelse af deres Krigshære, men Skate maatte bukke, og med ham faldt
Modet paa hele hans Krigshær, saa Allemannien blev Dannemark
statsskyldigt. Saaledes overgik da Skjold i Mod og Manddom vidt sin
Alder og vovede saadanne Kæmpedyster, som man knap skulde tænkt, han i
de Aar havde havt Mod til at se paa; saa at naar der var nogen Skam i
de ønskindede Karle, der hendrev deres Manddoms-Aar og ødelagde sig
selv i Sus og Dus, da maatte de dog skamme sig og lære af ham at
beflitte sig paa en Haandtering, som Dannemænd kunde egne og anstaa.
Dog, det var ikke blot i Vaabengny, at Skjold havde Hjærtet paa det
rette Sted, thi hvor det gjaldt om Livsaligheden, stod han og i
Spidsen, og vandt ved sin Gjævhed igjen den Kjærlighed hos Folket, som
hans Fader ved sine Udyder havde forspildt. Han afskaffede ubillige
Love og satte gode isteden, og al hans Digten og Tragten gik derpaa ud,
hvorledes han bedst kunde hjælpe sit Rige paa Fode, thi det var hans
Mening, som det var hans Ord, at Kongen er sat til at sørge for Landet
og glemme sig selv. I Naade og Gavmildhed, saa vel som i Mod og
Manddom, gjorde han al Verdens Kongen Rangen stridig; thi af sit
Skatkammer betalte han sine Undersaatters Gjæld, husvalede de syge og
hjalp de betrængte til Rette, og sine Kæmper gav han ikke blot Kost og
Løn som den bedste, men lod dem ogsaa i Krig beholde alt Byttet, thi
han plejede gjerne at sige: Kongens er Prisen og Pengene Kæmpens!

Fordi nu Skjold saaledes viste, at der var en herlig Aand i ham, saa
have alle Dannemarks følgende Konger beholdt hans Navn og ladet sig
kalde Skjoldunger. Imidlertid gav han dog een Forordning, som ej er at
rose; thi da en af hans frigivne Trælle blev overbevist om hemmelig at
staa Kongen efter Livet, befalede han, at alle Frigivne skulle være
Trælle igjen, som om det var Ret at lade dem alle bøde for den enes
Brøde!

Vi hørte før, at der var en dejlig Jomfru, som Skjold sloges for med
Skate; hende tog han til Ægte, da han havde fældet sin Medbejler, og af
dette Ægteskab blev født en Søn, der kom til at hedde Gram, og skulde
ikke lyve sig Fader til, thi han var i alle Maader Skjold op ad Dage.
Baade i Henseende til Sjæl og Legeme havde han og alle de Egenskaber,
man helst maa ønske sig, og brugte dem saa vel, at han vandt sig
udødelig Ære; ja, hvor højt han stod anskrevet hos Efterkommerne, ser
man deraf, at i de ældste danske Viser er det som en stor
Æresbevisning, naar en Konge kaldes Gram. Særdeles var han berømt for
sin Haardførhed og store Færdighed i alle Legemesøvelser, og han var
især en Fægtemester, som forstod sin Kunst, enten det saa kom an paa at
hugge til eller bøde af.

Først giftede han sige med sin Fosterfader Roars Daatter, som var hans
Patte-Søster, og det kan man sige var kongelig betalt for hvad hun
havde mistet; men siden overlod han hende til Besse, en af sine tro
Mænd, som havde forskyldt meget godt af ham, thi han var ham saaledes
til Rygstød og Bistand i hans Kæmpedyster, at det er et Spørgsmaal, om
Gram havde sin egen eller Besses Tapperhed mest at takke for al den Ære
og Pris, han vandt.

Engang hørte Gram fortælle om Gro, en svensk Prinsesse, at hendes Fader
Kong Sigtryg havde lovet hende bort til en Jette, og han blev saa
harmfuld over, at en Konge-Daatter skulde have saa tynd en Lykke, at
han gik til Sverrig med sine Kæmper, og satte sig for, som en anden
Herkules, at prøve Styrke med Uhyret. Saasnart han nu kom til Gotland,
klædte han sig ud med Bukkeskind om Benene og en stor Pels af
forskjellige Dyrehuder, for at sætte Skræk i hvem han mødte., og da han
nu tillige gik med en stor, svær Kjølle i Haanden, saa han livagtig ud,
som han kunde været en Jette. I den Klædedragt mødte han i en Skov Gro
selv, som kom ridende med nogle faa Terner og vilde hen til en Sø, hvor
hun plejede at gaa i Bad. Hun tænkte, det var hendes Fæstemand, og paa
Kvindevis blev hun saa angest og bange for det fæle Syn, at hun tabte
Tøjlen og skjælvede fog bævede over hele sit Legeme. Alt som hun sad,
sagde hun ved sig selv, paa sit Maal, som der staar i Visen:

Skuffer Synet mig ej,
kommer lang, kommer bred,
vist den Jette saa led
nu, og mørkner min Vej.

Dog og stundom paa Skrømt
Helten fin og berømt
skaber ud, hyller ind
sig som Vildlap i Skind.

Besse.
Raske Mø paa Ganger let,
gjør nu som jeg beder;
sig med Sandhed om din Æt,
glem ej hvad du hedder!

Gro.
Konge er min Fader god,
rundet op af Kæmpe-Rod,
blinket har hans blanke Sværd
tit med Held i Herre-Færd;
af hans Daad gaar vide Savn,
Gro, det er hans Daatters Navn;
sig mig nu:
hvem og hveden est vel du?

Besse.
Besse jeg hedder med Ære,
Banner og Sværd kan jeg bære,
for mig i Felten man gruer,
Fjender jeg smækker som Fluer,
sjælden fra Valen jeg flytter min Fod,
før jeg kan vade i Blod.

Gro.
Hvem mægter at styre
og raade de Fyre,
der hugge saa drøjt?
For hvem bæres Banner saa højt?
Hvem kjende I Karle paa Land og paa Strand
i Leding for Herre og Høvedsmand?

Besse.
Med Lykken vi følge,
paa Land og paa Bølge,
den stovte Kong Gram;
for ingen han viger,
men Kæmper og Riger
maa bukke for ham.
Hvor Pilene suse,
hvor Bølgerne bruse,
hvor Hjælmene knage,
hvor Luerne brage,
der, Guld-Mø, giv Agt!
der gaar uforsagt
den Høvding saa kry,
hvis Banner vi løfte i Sky.

Gro.
Sejler, I Svende,
hjem med en Fart!
ellers I ende
ynkelig snart;
kommer med Hær
Sigtryg jeg nær,
flux han jeg knytter om Kværke
Rebene stærke,
hænger jer op
højt i Top,
ler, naar han ser, at I smager
Ravne og Krager.

Besse.
Hillemænd, hillemænd;
nu, et godt Ord igjen!
Gik alt som du vilde,
gik os det kun ilde;
men ellers din Fader skal vogte sig vel,
at hovedkuld ikke han rejser til Hel;
thi heller paa ham
den vældige Gram
dog Halsen vist knækker,
var og den af Sten,
end her han nu lægger
saa brat sine Ben!
Dannemænd aldrig for Svenskere grue,
om de og mylre, som Myrer i Tue.

Gro.
Mig huer Salen
bedre end Valen,
hjem vil jeg ty
og, medens Sværdene lyne,
være af Syne,
sidde paa Fæderne-Borgen i Ly
Eder paa brusende Bølge
Døden forfølge,
om I og Sværdet undfly!

Besse.
Gid du med Glæde
gange til Sæde
i dine Fæderne-Sale!
Ønskerne lede
vi os frabede,
Galde med godt vi betale.
Sjældnere vender i Luften sig Vind,
end som paa Tærskelen Pigernes Sind;
sure i Gaarden og søde i Borgen,
kimse i Dag de og kysse i Morgen.

Nu var Gram kjed af at staa og tie, og gav sig i Snake med Jomfruen,
men tog Tonen saa grovt, som han kunde, saa man snarere sig, han
brølede, end at han snakkede.

Gram.
Vær hun kun slet ikke bange, mit Barn!
og tænk ikke, jeg er et Skarn;
Jetten, min Broder, ved mig sender Bud
til sin tilkommende dejlige Brud,
men vil hun ha'e mig, er det Hip som Hap,
min Broder hedder Grip, og jeg hedder Grap,
Bliv hun kun ikke saa bleg om Næsen!
det barske, det ligger kun saa i mit Væsen;
mit Hjærte er ømt, derpaa kan hun lide,
og jeg vil af intet Favnetag vide,
uden jeg mærker først, at hun
elsker mig ret af Hjærtens Grund.

Gro.
Splittergal jeg maatte være,
førend jeg fik Tusser kjære;
ikke selv den værste Skjøge
vilde Seng med Jetter søge.
Hils dig selv, og hils din Broder;
Tusse-Brud og Trolde-Moder
være Hexe, ikke jeg!
Andre efterhige knap
Mødding-Kys og Tjørne-Klap,
hvile vist ej Silke-Kind
paa et børste Svine-Skind!
Hvor Naturen sig oprører,
nødig man om Elskov hører,
og det skal vist aldrig fejle;
Piger le, naar Tosser bejle.

Gram.
Betænk dog, Barn! jeg er berømt i Krig
for Tapperhed, og jeg tilbunds er rig.
Min Haand har bøjet mangen Nakke stiv,
og stærke Konger skilt ved Land og Liv.
Her er en Guldring, se hvor den kan glo!
Giv hun mig nu sit Hjærte og sin Tro!
saa skal den Ring os fæste evig sammen,
vort Bryllup holde vi med Fryd og Gammen
og leve saa som Blommen i et Æg!

Med det samme han sagde disse Ord, skjød Skjælmen sin Jette-Ham, og
stod for Jomfruen som den dejligste Karl, hun vilde fæste Øjne paa. Var
hun bange før, da blev hun dristig nu, thi nu tog hun med begge Hænder
imod Fæstens-Gaven og lod sig baade kysse og klappe for et godt Ord.

Der Gram nu drog videre, mødte ham nu to Skov-Røvere, som laa paa Lur
ved Landevejen, og de vare saa gridske paa Byttet, at de, uden at se
sig for, foer ind paa ham som glubende Ulve, men han saae sit Snit og
slog dem som to Fluer med eet Smæk. Nu kan man sagtens vide, det var
ikke for Svenskernes, men for sin egen Skyld, han gav de to Stimænd
deres Livsbrød, men hvor højt han elskede Svensken, og hvor bange han
var for at gjøre sine Fjender en Tjeneste, det beviste han paa en
mærkværdig Maade, ved det han rejste de døde Kroppe op til et Træ, saa
det kunde livagtig lade, som de stode der lysvaagne endda. Det var da
hans Agt, at de, som ikke længer kunde slaa til, skulde i det mindste
true og, som et Slags Gjengangerne, kyse Livet af Svenskerne, saa Vejen
omtrent blev lige farlig. I øvrigt, saa, da han havde hørt af
Spaamændene, at "intet uden Guldets Magt, Sigtrygs Liv var underlagt",
saa fandt han paa at lade sin Kjølle beslaa med Guld, og paa den Maade
lykkedes det ham, da de kom hinanden under Øjne, at slaa Kong Sigtryg
ihjel. Om denne Heltegjerning skal Besse have gjort en ganske kjøn
Vise, der lyder omtrent som saa:

Det var Kong Gram hin haarde
alt med sin Kjølle god,
han uden Skjold og Kaarde
gik Svenskeren imod;
den Kjølle kom for Orde
i Kamp Besked den gjorde
som baade Sværd og Skjold.

Med Himlen sig beraadte
den Danne-Konning flink,
og den Forstand han satte
at følge Skjæbnens Vink;
Kong Sigtryg sank for Guldet,
og med ham sank i Muldet
af Sverrig Lyst og Glans.

Det Krigspuds, vil jeg sige,
fortjener vel en sang,
det kalder man at krige
med Klem, med Glans og Klang;
ja, kastet over Ende,
maa Svensken selv bekjende;
det var et dejligt Slag!

Naar Sværdet ej vil bide,
og Jærnet er forbudt,
da skal med Guld man stride,
saa vorder Fjenden skudt
og kan sig ej beklage;
han faldt i gyldne Dage
og fik en ædel Død!

Herefter skal man hædre
end mer det røde Guld,
thi aldrig før det bedre
har blinket over Muld;
naar man det højest priser,
det kaldes skal i Viser;
Dan-Kongens Kjølle-Glans.

Der nu Gram havde faaet Kong Sigtryg ryddet af Vejen, havde han nok
Lyst til at beholde Sverrig, og, da han mistænkte Svarin, Høvdingen i
Gotland, for at have Øje paa Thronen, saa bød han ham ud og nedlagde
ham i Tvekamp. Dermed var imidlertid Sagen ingenlunde afgjort, thi nu
kom alle Svarins sexten Brødre, hvoraf de syv var ægte, og vilde hævne
Skade, og det var en haard Dyst for Gram, men han fik dog gjort Kaal
paa hele Klatten.

Samme Lykke som disse havde ogsaa Ring, en Sællandsfar af høj Herkomst,
som gjorde Oprør og stræbte at faa hele det danske Folk i Ledtog med
sig. Sagen var den, at da Kong Skjold blev ældgammel, syntes han, det
var baade bedre og mageligere at dele Krone-Byrden med sin Arving, end
nu, da han gik paa Gravsens Bred, at ville udmatte sig ved at bære den
ene. Derfor tog han Gram til sin Medhjælp, og det tog Ring fortrydeligt
op, thi han syntes vel, at den ene var for grøn om Hagen og den anden
for graa til at gjøre Ære ad, og han mente i alt Fald, at den ene var
for ung og den anden for gammel til at gjøre ham Modstand, og sagde
rent ud til Folket, at ingen af dem duede til at være Konge, da den ene
var et Barn, og den anden gik Barndom. Ring havde imidlertid regnet
fejl, thi Kongerne stode sig, og han gik til Grunde, og heraf kan man
lære, at Mod og Manddom er ikke bundet til Aars Tal.

Blandt Grams øvrige Bedrifter, som ej vare faa, maa vi endnu lægge
Mærke til de Omstændigheder, han havde med Kong Sumle i Finland. Først,
da de laa i Krig med hinanden, fik Gram et godt Øje til hans Daatter,
Signe, ombyttede Sværdet med den røde Manglestok, bejlede og fik Ja,
paa det Vilkaar, at han skulde forskyde sin forrige Dronning; men
imidlertid havde den norske Kong Svip-Dag voldtaget baade hans Søster
og hans Daatter, og imens han nu af alle Kræfter stræbte at hævne den
Beskjæmmelse, gik Sumle hen og fæstede sin Daatter til Kong Henrik i
Saxen. Aldrig saa snart fik Gram den Tidende at spørge, førend han i al
Stilhed skyndte sig fra Lejren over til Finland, og heraf ser man, at
naar det kom til Stykket, holdt han dog mer ad Pigen end ad Krigen. Han
kom netop til Bryllups, men han var reven og pjaltet klædt og satte sig
paa Dørtærskelen som en selvbuden Gjæst. Da man nu spurgte ham, hvad
godt han havde at føre, svarede han, at han havde ingen Ting hos sig,
uden den Kunst at helbrede Folk, og siden, da alle Gjæsterne havde
faaet en Taar over Tørsten, og vare dygtig højrøstede over Borde,
laante han Bruden et Par Øjne og gav sin Vrede Luft i en Vise, hvori
han heller hverken glemte at rose sig selv eller at skjælde og smælde
paa vægelsindede Piger. Visen skal gjerne have lydt saalunde:

Otte, dem stak jeg paa Spid,
ene om Værket, men Gammen,
nu jeg i samme god Tid,
huggede sønder og sammen.
En Kjærning er en Kjærning
og en Mand en Mand.

Svarin stak Næsen i SKy,
laved' sig kongeligt Sæde,
har dog kun Kronen in Ny,
tabte sit Hoved i Næde.
En Kjærning er en Kjærning
og en Mand en Mand.

Dybt haver drukket mit Sværd
Blod af saa mangen en Bolle,
rødmusset blev det af hver,
Bollerne blegnede kolde.
En Kjærning er en Kjærning
og en Mand en Mand.

Sværde maa synge for Lig,
Hjælme, som Stjærneskud, segne;
ingen skal sige om mig,
han saa mig hæve og blegne.
En Kjærning er en Kjærning
og en Mand en Mand.

Mig haver Signe forskudt!
mig har en Pigelil saaret!
Ære og Tro har hun Brudt,
fremmede Ungersvend kaaret!
En Kjærning er en Kjærning
og en Mand en Mand.

Saa gjør de Piger en Haad,
Mø tager Kæmpe ved Næse,
flygtige, løse paa Traad,
vendes som Vindene blæse.
En Kjærning er en Kjærning
og en Mand en Mand.

Alt som paa Hjul og paa Vind,
saa er paa Piger at bygge,
hvem er saa trofast i Sind,
at ej med Ny kommer Nykke!
En Kjærning er en Kjærning
og en Mand en Mand.

Med det samme, Visen var ude, fløj Gram op af Sædet og slog Hovedet af
Henrik, som han sad i Vennelag over Borde, Slog ned af Gjæsterne for
Fode, snappede sin Fæstermø fra Brudekvinderne og sejlede sin Vej.
Saaledes kom da Bryllupsgjæsterne sig Ligbegængelse, og det var en
Lærestreg til Finnerne, saa de ikke herefter skulde lystes ved at gaa
imellem Bark og Træ.

Det blev imidlertid Gram en dyr Rejse, den samme, thi da han siden
vilde have sin Krig frem mod den norske Kong Svip-Dag, som havde
beskæmmet hans Søster og vilde forført hans Daatter, da kom Saxerne
denne til Hjælp med en stor Hob Folk, ikke fordi de havde ham saa Kjær,
men for at hævne Konge Henriks Død, og Gram maatte bide i Græsset.

                            Guttorm og Hadding

                            Guttorm og Hadding

Gram havde to Sønner: en med Gro, som hed Guttorm, og en med Signe, som
hed Hadding, men Svip-Dag var Herre i Dannemark, og derfor sejlede
deres Fosterfader, Brage, med dem til Sverrig, hvor Jetterne Vagnhoft
og Hafle lovede baade at opdrage og beskytte dem.

Men siden jeg dog nu saa løselig maa berøre slige Utydsker, med samt
deres Anstalter, og vilde dog nødig, man skulde synes, at jeg mynter
noget paa min egen Haand, som er utroligt og har ingensteds hjemme, saa
er det vel ikke af Vejen at fortælle: at i gamle Dage var der tre Slags
Hexemestere, som med allehaande sorte Kunster gjorde mange sære og
urimelige Ting. Det første Hold Folk var et Slags vanskabte Uhyrer, som
Oldtiden kaldte Jetter, og som var meget større og stærkere end noget
Menneske. Det andet Hold stod langt under dem i Væxt og Førlighed, men
overgik dem lige saa vidt i levende Indbildningskraft, havde synderlig
Indsigt i Naturens Hemmelighed og Spaadomskunst, og efter lang Strid om
Herredømmet vandt disse Hexemestere Sejer over Jetterne og fik ikke
blot Magten i Landene, men ogsaa Ord for at være Guder. Begge disse
Hold Folk havde en særdeles Færdighed i Øjne-Forblindelse, saa de baade
kunde kogle allehaande Skikkelser frem og stille Tingene selv i et
falsk og skuffende Lyst. Det tredje Hold Folk var en Blanding af begge
de forrige, men der skjellede vidt i, at de enten kunde maale sig med
de gamle Jetter i Højde og Legemestyrke, eller lignes med Hexemesterne
i Kunster, saa det var kun rent Gjøgleri, hvormed de narrede Folk til
at tage sig for Guder. Dette vilde jeg kun sige, for at Læseren ikke
skal støde sig over de Koglerier og Hexekunster, jeg maa skrive om, og
det er jo slet intet Under, at Barbarer kunde ved saadanne Fandens
Kunster lade sig forføre til Afguderi, al den Stund selv de fornuftige
Latinerne lode sig ogsaa narre til at forgude dødelige Mennesker.

Nu vil vi lade den Ting staa ved sit Værd, og høre videre hvad man
fortæller: ved Grams Fald var Svip-Dag tillige blevet Herre baade over
Dannemark og Sverrig, og, for at føje sin Dronning, som idelig bad for
sin Broder, lod han Guttorm hente af sin Landflygtighed og satte ham
til sin Skattekonge i Dannemark; men Hadding blev hvor han var, thi han
vilde have Blod, ej Brød, i Bod for sin Fader. Han tegnede ogsaa
allerede i sin Opvæxt overmaade godt, thi Dreng hed han, men Mand var
han baade i Sind og i Skind: Leg og Leflen var ikke hans Sag, men
Vaaben hængte han efter med Liv og Sjæl; thi han kom i Hu, af hvad Rod
han randt, og havde den Tro, at alle Dage gjør Helte-Søn og
Heltegjerning. Denne hans store Mandhaftighed stod imidlertid ikke
Vagnhofts Daatter, Hardgrippe, an, og al hendes Digten og Tragten gik
derpaa ud, hvorledes hun med Elskov og Vellyst kunde besnære og svække
den tapre Helt. Tidlig og sildig vilde hun bilde ham ind, at det var
ikke mere end hans Pligt at skjænke hende sin Ungdomskjærlighed, som
havde været hans Barndoms tro Veninde, som havde givet ham Bryst,
danglet med ham og ranglet for ham. Det var ikke dermed nok, at hun
førte den Snak, men hun satte den ogsaa paa Rim og sang den for ham,
som Ordet gaar:

Vakre, vilde Ungersvend,
mærk, hvad jeg vil sige!
Driv ej Tiden længer hen
saa med Kamp og Krige!
Hvi vil dog saa ilde
du Aarene spilde,
som vinke til Leg og til Lyst!

Vild du gaar i Raseri,
est med Blindhed slaget,
Skjønhed gaar du kold forbi,
hed i Vaabenbraget.
I Blod vil du vade,
men aldrig dig bade
i Kjærligheds spejlklare Sø.

Sværdet er din Venneviv,
Brud i Brynjesenge,
Mandslæt er din Tidsfordriv,
Valen er dit Vænge,
ja, stenhaarde Kjæmpe!
din Lyst er Ulæmpe,
og Vildmand, ej Helt er dit Navn.

Dyrker den vel Guder ret,
som kun holder Tyr i Ære?
Mon da ej af Gudeæt,
trods hver anden, Freja være?
Skal Møer nu klage,
at Skjoldunger vrage
Gudinden, som var dem saa huld?

Ungersvend! saa bliv da viis,
og lad Frejas milde Varme
flux optø dit Hjærtes Is,
synk med Lyst i mine Arme!
Med Gammen til Brystet,
som spæd dig forlysted,
til Læben, som lulled dig ind!

Hadding lod sig nu dermed forstaa, at hun, hvis uhyre Størrelse noksom
beviste, hvad Slægt hun var af, kunde allenfalds ikke være Kjæreste for
ham; men hun bad ham kun aldrig regne efter hendes Udseende, da det var
en Ting, hun kunde forandre efter eget Tykke, og gjøre sig høj og lav,
bred og smal, tyk og tynd, som hun fandt det for godt. Det vilde
imidlertid ikke ret ind i Hadding Hoved, og da hun mærkede det,
stemmede hun atter op, for, saa at sige, med Sang at tylle og trylle
det i ham:

Underlige Undersvend,
sæt al Frygt til Side!
i min Favn den smelter hen,
derpaa kanst du lide.
Min Gestalt er et Spil,
ændres brat, naar jeg vil,
mine Lemmer de lystre min Vilje.

Op til Himlen kan jeg naa,
naar jeg mig umager,
Barne-Ham jeg tager paa,
naar det mig behager;
Jeg kan se, med et Ord,
ind i Vognen til Thor,
jeg kan staa som en spærlemmet Pige.

Kold som Is og stiv og led
er jeg tit, du kjære!
silkeblød og luehed,
dejlig kan jeg være!
som jeg snurrer mig om,
er jeg grum, er jeg from,
er jeg alt hvad mit Hjærte begjærer.

Grillen-Fænger! synes du,
det er sorte Kunster?
Vær dog klog, og kom i Hu:
Griller er kun Dunster!
Odin selv, som du veed,
gjør sig smuk, gjør sig led,
skyder Ham, skifter Røst og Gebærde.

Underfuldt er Livet Spil,
Kræfterne sig dele,
hver sin te, som han er til!
tvivlsomt er det hele;
hvo at finde sig veed
i den Tvetydighed,
han er alt hvad ham lyster at være.

Del min Lykke, Ungersvend,
større end du tænker!
Mængden slæber Livet hen
i Gestalten Lænker;
jeg er fri som en Fugl,
ruller rundt som et Hjul,
gjar kun Nar ad hver Haand, mig vil gribe.

Kommer Fjender mig for nær,
er jeg en Jetinde,
banker paa min Hjærtenskjær,
skal ham Pigen finde;
er jeg bister og vred,
er jeg rynket og led;
er jeg mild, er jeg glat, er jeg yndig.

Saaledes lokkede han da virkelig Hadding til at sove hos sig, og hun
var nu saa indtaget i ham, at da han endelige vilde hjem og se til sit
Fæderneland, tog hun Mandsklæder paa og satte en Fornøjelse i at staa
Last og Brast med ham. Som de nu rejste sammen, kom de paa Vejen til et
Hus og vilde havt Natte-Leje, hvor Husbonden var død, og man holdt nu
med Ynk hans Ligbegængelse. Hardgrippe fik Lyst til med Troldomskunst
at udforske Nornernes Vilje, hvorfor hun gol Galder, skar ramme Runer i
Træ og lod Hadding lægge dem under Tungen paa den døde. Dermed nødte
hun ham til at tale, og det gjorde han paa Rim, saa det var en Gru at
høre:

Hu, hu! Skam faa hun
paa sin Mund,
forbandet hun være fra Taa til Top,
hun, som maner mig op:
Trold-Kvinden er led,
som ej vil lade de døde i Fred!

Hun som kogled og gol,
nødte mig døde,
hensovne, op under Sol;
hardt skal hun bøde,
pint ihjel,
hos den sorteblaa Hel
skal, som en blødende Skygge,
brat hun bygge!

Hexen har Kræfter,
tvungen jeg maa
tale og spaa,
spaaer og derefter:
grandt gjennem Taagen
Skoven jeg ser:
Djævle-Krogen,
der I en Ulykke sker.

Hu, der saa sært det kan mage,
Gjenfærd til Legemer binde,
hun, som har kaldt mig tilbage,
nødt mig til Ord at paafinde:
hun skal med Hyl og med Graad
angre dumdristige Raad!

Hu, hu! Skal faa hun
paa sin Mund,
forbandet hun være fra Taa og til Top,
hun, som maned mig op:
Trold-Kvinden led,
som ej vil lade de døde i Fred!

Thurser og Trolde,
giftige, sorte og kolde!
Ingen snak!
Knik, Knak!
Ris, Ras!
Der ligger Hexen i Kvas!

Hoved fra Gump!
hver sin Stump!
Led for Led!
saa har vi Fred!
Det er mit, det er mit,
Kvit, Kvit!
Du kom tilpas,
nu har paa Hexen vi Has!

Hadding! du slipper,
Haabet, I Trolde, jer glipper;
han skal ej Hel-Vejen træde,
hinke til Kval,
Pinebænken ej klæde,
Hel! i din skumle, beklumrede Sal!
Hun, som fra Skyggenes Hjem,
kogled mig frem,
hun for min Brøde
ene skal bøde!

Hu, hu! Skam faa hun
paa sin Mund,
forbandet hun være fra Taa og til Top,
hun, som har manet mig op:
Trold-Kvinden led,
som jeg vil lade de døde i Fred!

Det gik, som han spaaede. Da de kom til bemeldte Skov og maatte
tilbringe Natten i en Løvhytte, saae Hadding en uhyre Jette-Næve, som
stak ind imellem Grenene og famlede rundt omkring i Hytten. Han bad, i
sin Angest, Hardgrippe hjælpe sig, og hun greb da til sit gamle Raad,
at fare i sin Jette-Ham, tog saa fat paa Haanden og bad sin Fostersøn
skjære den af; det gjorde han da ogsaa, og saae, til sin Forskrækkelse,
ej Blod, men Edder fuse ud af Saaret; men da nu Hardgrippe herved havde
forgrebet sig paa sit eget Folkefærd, saa faldt hun i Troldenes Kløer
og de blæste kun ad alle hendes Kunster: enten hun peb eller sang, saa
maatte hun dog holde for og blev revet i hundrede Stykker.

Saaledes mistede da Hadding sin Fostermoder, og vankede raadvild om,
men saa mødte han en enøjet Graaskjæg, der ynkedes over ham og skaffede
ham i Forbund med en Søhane, som hed Lister, og de indgik
Stalbroderskab med hinanden efter gammel Skik, paa den Maade, at de
begge to lod deres Blod løbe sammen i hinandens Fodspor; thi, saaledes
at blande Blod, ansaa man for det sikreste Venskabs-Pant. Efter denne
Forening gik begge Stalbrødrene i Krig imod Lokker, som havde opkastet
sig til Herre over Kureterne, men han gik af med Sejeren.

Da nu Hadding var i Flugten, tog bemeldte Gubbe han op paa sin Hest og
førte ham med sig hjem, hvor han oplivede ham en egen overmaade sød
Drik, og spaaede ham et nyt Tillæg baade af Saft og Kraft, som man
ydermere kan se af følgende Spaarim, hvormed han talte ham til:

Jeg ser dig gange
ad Vejen frem,
dig Fjender fange
og føre sig frem;
de Gjække mene,
for du gaar ene,
du est forsmaaet.

De hardt dig hilde,
og fik de Lov,
fik Graaben Gilde
i Gribbe-Skov;
ja, fik de Magten,
som de har Agten,
drak Dyr dit Blod.

Tryk fuld de Riser,
de Murmel-Dyr,
af Kæmpe-Viser
og Eventyr!
da før de revne,
end Taar de levne
i Horn og Krus.

Naar højt de hikke
af Mjød og Vin,
naar lavt de ligge
som Slagte-Svin;
skal Bolt og Ringe
itu vel springe,
rusk du kun til!

Lad Pakket ligge,
og rør dem ej!
Forsink dig ikke,
men gak din Vej!
Der maa du møde,
med Øjne røde,
et grumt Udyr.

Den Løve plejer
i Helte-Leg
at vinde Sejer
og vende Steg:
med Fanger arme,
mens de er varme,
at spille Bold.

Kun Mod i Bringe!
grib an! hold fast!
Lad blotte Klinge
kun bide hvast!
Skjær over Struben!
luk Hjærte-Gruben
med Staalet op!

Der rød udfuser
en Vædske fin,
drik, mens den bruser,
den hede Vin!
Lad Hjærte-Flommen,
som Ægge-Blommen,
dig smage sød!

Da skal derefter
du mærke snart,
at nye Kræfter
kom med en Fart,
at Løve-Modet
du drak i Blodet,
og aad dig stærk!

Den Drik skal kvæge
som klaren Vin,
og linde, læge,
som Olje fin:
i alle Lemmer
du Liv fornemmer
som født paa ny!

Far vel! jeg baner
din Konge-Vej!
og gale Haner,
saa frygt dog ej!
Hvem jeg bedøver,
ej Dun behøver,
ej Dvale-Drik!

Aldrig saa snart var Visen ude, før Gubben var til Hest igjen og tog
Hadding under sin Kappe. Der sad han da og kukelurede, med sit Liv i
sin Haand, men kunde dog ikke bare sig for engang at titte ud igjennem
en Rift, der var i Kappen, hvor han da til sin store Forskrækkelse
saae, at Hesten travede hen over rullende Bølger. Hurtig tog han nu
Øjnene til sig, især da Gubben bad ham holde sin Næse fra hvad der kom
ham ikke ved; og da derpaa den gamle havde sat ham, hvor han tog ham,
kom han flux i Lokkers Vold, og tvivlede han om, at Gubben havde spaaet
rigtig, saa fik han nu Troen i Hænderne, thi den hele Spaadom traf
bogstavelig ind.

Siden bekrigede Hadding Kong Handvan af Hellespont og belejrede hans
Hovedstad Dunaborg, men hun var saa fast og havde saa høje mure, at
Hadding fornam, det nyttede ikke at stige og storme. Han hittede da paa
det Puds at lade fange en hel Hob Fugle, som havde deres Reder under
Tagene inde i Byen, og bandt dem Svampe, som Ild var i, under Vingen,
hvormed de da fløj tilbage og stak Ild allevegne i Staden. Imidlertid,
nu Bymændene løb for at slukke og Portene maatte passe sig selv, da
saae Hadding sit Snit, brød ind og fangede Handvan, men han havde dog
ikke Lyst til at skille ham ved Livet og lod saa vidt Naade gaa for
Ret, at Handvan fil Lov at veje sig selv op med Guld og saa være fri.

Efter store Bedrifter i Østerleden satte Hadding Kaasen ad Sverrig til
og mødte, under Gulland, Kong Svip-Dag i Spidsen af en stor Flaade, men
slog ham ogsaa og gav ham sit Livsbrød, saa han kom hjem af sin
Landflygtighed, ej blot med Bytte i Kæmpehaand, men og med Rettebod for
Fader og for Broder, havde den Lykke kun som Konge igjen at se sit
Fæderneland, og satte sig til Højbords med Hæder og Ære.

I de samme Dage var det, at hele Europa bøjede Knæ for en vis Odin, som
falskelig gav sig ud for en Gud og havde sit meste Tilhold i Upsal,
uden at man ret veed, hvad Folket der skulde tilskrive den Ære af hans
flittige Besøg: enten deres egen Vanvittighed eller Egnens Yndighed.
For nu imidlertid ret at vise denne Afgud deres Hengivenhed, lode
Nordens Konger hans Billede støbe i Guld, behængte det med svære
Armbaand og Fingerringe af det fineste Guld og skikkede ham det saa til
Maglegaard, som et stort Ærestegn og Bevis paa hvad de kaldte
Gudsfrygt. Odin tog naturligvis med Kyshaand imod det Kjærtegn, der bar
saa kraftigt et Vidnesbyrd om hans store Navnkundighed, men Frigge,
hans Dronning, satte Stadsen over Æren og fik nogle Guldsmede til at
stjæle sig noget af Støtten. Nu fik vel Odin fat paa de Karle, lod dem
hænge og Støtten sætte til Vejrs med en kunstig Indretning, saa den gav
en Klang af sig, saasnart Folk rørte ved den; men det hjalp lige meget,
thi Frigge, som heller vilde se sig selv forgyldt end sin Mand
forgudet, laa i med en af hans fortrolige Venner, som kløgtig forstod
at faa Støtten ned, og Guldet, som var givet til hvad man kaldte
gudelig Brug, maatte nu holde her og tjene kvindelig Forfængelighed. En
smuk Gudinde! som heller vilde miste sin Ære, end Stadsen undvære; men
hvad skal man videre sige: hun var jo Gudinde, som han var Gud, og man
maa kun forundre sig over, at Folk i gamle Dage kunde være saa
vildfarende at lade sig narre op i deres aabne Øjne. Der blev
imidlertid en stor Jammer paa Færde med Odin, da han mærkede det
dobbelte Puds, hans Dronning havde spillet ham, med baade at bryde sin
Tro og skamfere hans Billede, og, som en ærekjær Mand, gik den store
Spot og Skam ham saa nær til Hjærtet, at han fik Lede til Hjemmet og
rejste sin Vej, i det Haab, ved en frivillig Landflygtighed at kunne
afstryge sin Skam.

Da nu Odin var Borte, kom en vis Mid-Odin for Orde ved sine Koglerier
og greb Lejligheden til at forgude sig selv ved at indbilde Folk, at
der var en Guddoms-Kraft faret i ham. Det lykkedes ham ogsaa virkelig
at skaffe sig Tilbedelse, og han indhyllede de vanvittige Hedninger i
et nyt Vildfarelsens Mørke, ved det han fik dem bildt ind, at Guderne
kunde ingenlunde forsones eller formildes ved Ofringer, som gjordes til
dem under Ening, men at hver Gud vilde have sit Offer for sig selv, saa
det skulde nu herefter være forbudt at dyrke dem alle i Samling.
Saasnart imidlertid Odin kom hjem, tog denne Hexemester, hvis Kunst
slog ham fejl, Flugten til Fyn eller Finland og vilde forstikke sig
der, men Folket sankede sig og slog ham ihjel. Nu fik man at se, hvad
Art han var af, thi ingen kunde komme hans Gravsted nær, uden strax at
miste sit Liv, saa han gjorde sig hartad værre berygtet i Graven end
før i Verden, og betalte dem der slog ham ihjel med al Landsens Ulykke.
For nu at faa Magt med det Uvæsen, grov Indbyggerne ham op igjen,
huggede hans Hoved af og slog en Pæl igjennem hans Hjærte, og saa fik
de endelig Fred.

Det var efter sin Dronnings Død, at Odin kom tilbage, thi ved den
syntes Klikken paa hans Gude-Navn at være aftvættet, saa han nu fik
hele sin forrige Anseelse igjen, og den brugte han strax til at afsætte
alle dem, der i hans Fraværelse havde tiltaget sig Gudenavn, og
adsplitte det Selskab af Troldmænd, der havde dannet sig og nu maatte
vige, som Mørket for Solens Glans. Han lod det nemlig ikke blive ved at
afsætte de selvgjorte Guder, men drev dem ogsaa i Landflygtighed, thi
han syntes, det var ikke mer end billigt, at hvem der vilde stjæle sig
ind i Himmeln, blev husvild paa Jorden.

Imidlertid havde Svip-Dags Søn, Asmund, grebet til Vaaben imod Hadding,
for at hævne sin Faders Fald, men Lykken var ham saa ugunstig, at han i
denne Strid mistede sin tapre Søn, Henrik, hvem han elskede højere end
sin egen Sjæl, som man ser af de Klagerim, hvormed han tog imod den
Jobs-Post, og gav tilkjende, at nu var kun Døden ham kjær, og Livet til
Besvær:

Hvor er en Bejler til Hærfaders Bænke,
som jeg min Rustning kan skjænke?
Blinkende Guldhjælm! kan vel med Ære
Gubbens det rystende Hoved dig bære?
Brynje! du rummer ej svulmende Hjærte,
Brystet, som bugner af Smerte!

Ak! thi han ligger paa Baare,
han, som jeg elsked saa saare!
Skal, uden ham, jeg i Sal,
langsom hentæres af Kval!
Nej, jeg vil dø, jeg vil Smerten neddæmpe!
Lystig nu kun, jeg vil dø som en Kæmpe!

Bort med de Brynjer og bort med de Skjolde!
frem vi vil styrte som Bersærker holde!
Sværdet vi svinge i Hænderne begge,
virke Bedrift med de straalende Egge,
som med vort Navn skal i Tiderne funkle,
Fædrenes Navn og Rygte fordunkle!

Frem I Kæmper! Mod i Bringen!
over Klingen
springe skal da Fjende-Hæren!
Kort og godt
Fjende brat skal fly med Spot!
da med Æren
over Kæmpe-Dynger ile
vi til Hvile!

Med det samme smed han Skjoldet paa Ryggen, tog fast om Sværdet med
begge Hænder, styrtede forvoven frem og fældte hvem han fandt; men nu
anraabte Hadding sine Skytsaanders Bistand, og flux stod Vagnhoft som
en Mur for hans Fylking. Saasnart Asmund fik Øje paa ham med det
krogede Sværd, opløftede han Røsten og raabte paa Rim:

Hvad vil du her?
Trold med dit krogede Sværd!
Kort er vel min
Kaarde mod din,
dog vil jeg haabe, min Kniv
koster dit Liv;
Skam allenfalds skal du faa,
Kastespyd, veed jeg, kan naa!

Tvi dig, du Jette!
gjør du dig haard!
Hvad ikke Haanden formaaer,
vil du med Munden udrette:
kue med kvidrende Galder og Gand
Kæmpen, som holder mod Sværdene Stand!

Se, hvor han støder, den Trold,
Folk med sit buklede Skjold!
Tru ikke saa med dit Spyd,
du Mester i alskens Udyd!
tvi dig, du Hrimthurse led!
Huden er spættet, og Kjæften er bred,
saa har dig Nornen, som Niding og Træl,
tegnet til Afsky og mærket til Hel!

Ordet var endnu i hans Mund, da Hadding jog et Knebelspyd igjennem han,
men Asmund tog den Trøst med sig i Graven, at hans Banemand dog, hvor
han gik og stod, maatte huske ham, thi han brugte sine sidste Kræfter
og Øjeblikke til at give Hadding et Saar i Foden, som gjorde ham til en
Krøbling alle hans Dage. Det var da en mærkværdig Valplads, hvorfra den
ene Konge maatte halte igjennem Verden, og den anden lade sig bære til
Jorden; men det var endnu en mærkværdigere Ligbegængelse, Asmund fik i
Upsal, thi hans Dronning, Gunnild, dræbte sig selv, for ikke at
overleve sin Husbonde, saa hun vilde heller gaa i Døden med ham end med
Livet fra ham. De efterlevende lode da og Dronningen ske Ret: de dømte
hende, som elskede sin Konge højere end Livet, værdig til at hvile i
Kongegraven og sammenblandede venlig de Ægtefolks Aske. Der ligger da
Gunnild med Ære og favner i Graven sin Mand saa ømt, som andre kun i
Brudesengen deres!

Nu plyndrede da Hadding i Sverrig som Sejerherre, men uagtet Asmunds
Søn, Ubbe, ej vovede at byde ham Spidsen, hjalp han dog snart Landet af
med de besværlige Gjæster, thi han fandt, at det var den nemmeste
Afregning: at betale med lige Mynt, og skibede over til Dannemark med
sin Krigshær. Regningen var ogsaa ganske rigtig, thi baade var det
lettere at fæste Fod paa Haddings Land end paa hans Hals, og tillige
saa havde de Danske dog Fædernelandet kjærere end Herredømmet, hvoraf
Følgen blev, at hver dog hjem til sit og fandt paa begge Sider Fuglen
fløjen og Reden tom.

Iblandt andet fandt Hadding ogsaa, da han kom hjem fra den svenske
Fejde, at Tyvehaand havde tømt paa hans Skatkammer, hvor han plejede at
gjemme hvad godt han vandt i Krig og Orlog. Det første han greb til,
var at lade Glum, sin Skatmester hænge, men snildere var det Raad han
saa fandt paa, i det han lovede Glums Ærespost til hvem af de Skyldige,
der vilde bære sine Tyvekoster igjen. Der var da ogsaa strax en af
Tyvene, som tænkte mere paa, hvad Kongen lovede, end hvad han selv
vovede ved at røbe sig selv, og da nu hans medskyldige saae, hvor
kongelig han blev belønnet, tænkte de, at han havde ret gjort sin
Lykke, og fik Lyst til lige saa vel at dele den som Skylden med ham. De
gav sig da selv an og fik deres Lettroenhed godt betalt, først med
klingende og saa med svingende, og maa man ikke nok sige, at de Karle
var ærlig Strikken værd, som ikke kunde holde Tand for Tunge eller ren
Mund med deres lange Fingre!

Da nu den Ting var bragt i Rigtighed, rustede Hadding sig den hele
Vinter og drog om Foraaret, saasnart Isen brød op, over til Sverrig,
hvor han holdt ved at husere i fem samfulde Aar; men det blev for længe
tilsidst, thi Levnedsmidlerne gik op, og Hadding fik at fornemme, at
Hunger er et haardt Sværd, thi hans Krigfolk kunde tilsidst knap hænge
sammen. De maatte ikke alene tage til Takke med Skov-Svampe, og slagte
alle deres Heste, men endogsaa med Hunde-Aadsler og hinandens Lig, og
da de saa var allermest fortvivlede, hørtes der om Nattetide, man veed
ikke hvorfra, en Røst i den danske Lejr med følgende Rim:

Hvem I spurgte til Raads,
da I sidste gik til Baads,
da mod Sverrig I drog,
han ved Næsen jer tog.
Hvilket Galskab i Sind!
hvilket Overtro blind!
Hvor I drømme dog kan,
(det har Mjøden nok voldt,)
om at tvinge et Land,
saa ærværdigt og stolt,
som end aldrig blev lagt
under Fremmedes Magt,
som er Staalet for nær
til at skjælve for Sværd!
Hør I Hanen, som gol!
Nu er Drømmen forbi,
og som Duggen for Sol
svinder Hær, svinder I,
naar med lynende Sværd,
naar med Svenske i Færd,
alt som Fald efter Knald,
efter Flugt kommer Fald.
Somme hist, somme her!
Over Nakkerne Sværd!
Saa, hej lystig Koras!
skjær vi Rumpen af Mads;
hvem der først vender Ryg,
taaler gjerne et Tryk.
Naar fik Sværdet ej Ram,
til hvem Skjæbnen er gram!
Hvad er Spyd mer end Vaand
vel i Flygtningens Haand!

Det var just ikke hen i Vejret, det Utydske spaaede; thi Dagen efter
blev der holdt et slag, som kom de Danske dyrt at staa, thi de faldt i
Hobetal; men saa den næste Nat hørte Svenskerne nyt, og der kom i deres
Lejr lige saadan en Røst, som ingen vidste Rede til, og sang, som
følger, for de unge Karles Øren:

Mig Ubbe, den Tosse,
end vover at trodse,
men snart skal tilgavns han undgjælde;
føle min Vælde.
Stamper han modig,
stiv imod Brodden;
snart skal han blodig
blegne for Odden,
se paa sin Straf:
dengang indtraf
dog hvad jeg spaaede!

Tæmmes skal Armen,
Tylvte af Spyde
tæt gjennembryde
Brynjen og Barmen!
Tilbunds da bukker,
Ubbe, du under!
Lin ikke lukker
gabende Vunder,
Lægedoms Saft,
Urternes Kraft,
Lægernes Kunst,
alt er omsonst.

Samme Nat stødte Krighærene atter sammen, og naar da Maanen blinkede
gjennem Sky, saae man to skaldede Gubber i gruelig Skikkelse drages om
Sejeren, saa at den ene stod de Danske, og den anden Svenskerne bi.

Hadding tabte Slaget og flyede til Helsing-Land, hvor der timedes ham
en værre Ufærd; thi da han paa en hed Sommerdag gik ud at bade sig, fik
han Syn paa et ubekjendt og underligt Dyr, som han endelig ved
Sværdslag fik taget Livet af og lod føre op i sin Lejr, men, som han nu
gik og brammede af sin Heltegjerning, mødte der ham en Kvinde paa Vejen
og sagde:

Oppe og nede,
paa Mark og paa Bølge,
skal dig forfølge
Gudernes Vrede;
dig alle Vætter
vrede nu drille;
dine Forsætter
brat de forspilde.
Far hvor du lyster,
paa Mark og paa Bølge!
Selv til de fjærneste Kyster
susende skal dig en Hvirvelvind følge:
kaste i Skoven,
tumle paa Voven,
knække og knuse,
med Bulder og Brag,
hvor du er til Huse,
Tømmer og Tag,
hvor du er om Bord,
Master og Ror!
Ulykken med dig du fører,
Skade faar alt hvad du rører:
Falder Blomst, falder Kvæg,
til Uheld, paa din Vej,
visner Blomst under Fod,
isner Dyrenes Blod!
Uden Læ, uden Ly,
skal du vanke om Land,
som en Pest skal dig sky
baade Kvinde og Mand!
Det er Himmelens Straf,
det er Nornernes Dom,
thi saa ilde du traf,
at med Dyret forkom,
forborgen tilstede,
et Led af den himmelske Kjæde!
Hardt maa du bøde,
Gudnidings Brøde
gaar over alt!
Thursen i Ørne-Gestalt
Vingerne ryster.
Far hvor du lyster!
Syden og Norden,
Østen og Vesten,
brøle som Torden:
vel mødt i Blæsten!
sværge sig sammen
mod dig med Gammen,
hvirvlende alle dig følge,
snurre dig rundt paa den rullende Bølge!
Bød hvad du brød!
lær at afbede
Himmelens Vrede!
ellers dig følger,
paa Mark og paa Bølger,
til du gaar heden,
Hvirvlen og Vreden.

Hadding gav sig nu paa Hjemrejsen, og det gik i alle Maader efter
Kvindens Ord, saa hvor han vendte sig, kom alting i Oprør. Saasnart han
kom ud paa Søen, rejste der sig en flyvende Storm, som ødelagde hans
Flaade, og da han, som en skibbruden Mand, søgte Husly ensteds, blæste
Huset omkuld, saasnart han kom ind. Nu mærkede han da, at der ikke var
andet Raad for Uraad end at prøve, om han ved Sone-Offer igjen kunde
vinde Himmelens Gunst, og vendte sig desaarsag til Afguden Frø med et
Offer af kulsort Kvæg, og et saadant Sone-Offer, som Svenskerne kalde
Frø-Blot, blev det en Skik i hans Æt at gjentage aarlig.

Nu spurgte Hadding nyt fra Norge, som huede ham meget ilde; thi det
var, at Ragnild, Kong Haagens Daatter i Nitter-Dalen, skulde giftes med
en Jette, hvad Hadding ansaa baade for en ynkelig Skjæbne og en
afskyelig Ting, som man ved et ædelt Vovestykke maate se at forekomme i
Tide. Han kunde jo gjerne siddet i Mag og havt sine kronede Dage,
imedens Prinsessen led ilde, men naar Mag og Manddom ej kunde forliges,
var Umagen ham altid kjærest, og hans største Fornøjelse var at lægge
Voldsmænd øde, ihvem det saa var der led Uret. Saa foer han da afsted
til Norge og slog det Utydske ihel, som var saa næsvis at bejle til
kongeligt Blod, men Sejeren maatte han kjøbe med mangt et Saar, og det
ej af de mindste. Imdilertid fandt han ogsaa en kjærlig Haand til at
forbinde, thi ham uafvidende, var det Prinsessen selv, som plejede og
helbredte sin kjække Befrier, og for at have et Kjende paa ham, der
ikke forsvandt i Tidens Længde, mærkede hun ham paa Skinnebenet med en
Guldring, som hun lagde i Saaret. Da hun nu siden fik Lov af sin Fader
at vælge sig en Brudgom, hvem hedes Hu stod til, i Konge-Hallen, hvor
der var baade unge og højbaarne Bejlere nok, da ledte hun kun om det
skjulte Kjærlighedspant og følte sig frem, til hun fandt det hos
Hadding, hvem hun da, uden at ænse de andre, favnede flux, og overgav
sig i Heltens Haand, som reddede hende af Jettens Kløer.

Imidlertid, nu Hadding var her til Gjæst, skal ham være mødt en
underlig Ting; thi, som Folk en Aftenstund sad over Borde, saae man en
Kvinde stikke Hovedet op af Gulvet, henne ved Arnen, og vise i Barmen
en Urtekost frem, som om hun vilde spørge, hvor i al Verden de vel
mente, der var saa dejlig grønt om Vinter-Dage? Da nu Kongen ogsaa fik
Lyst til at gjæste det Land, tog Kvinden ham under sin Kaabe og sank i
Jorden, den Vej hun kom. Det skulde da uden Tvivl betyde, at han, med
Norners og Guders Minde, skulde gjøre den Rejse i levende Live, som
stod ham for efter Døden, thi først maatte de arbejde sig igjennem et
tyk og lummer Taage, og kom saa paa en meget betraadt og forslidt
Fodsti, som førte hen til en Hob stadselig klædte Kongebørn, men ikke
før de kom dem forbi, naaede de hen hvor Solen skinnede, og det Slags
Urter groede, som Kvinden havde havt at føre. Videre gik de og kom til
en Aa med sorteblaa Vande, hvor Strømmen gik strid og henrullende med
sig allehaande Vaaben i rivende Fart. Over den Strøm var imidlertid
lagt en Bro, og den gik de over hen til et Sted, hvor de saae to
Krigshære staa, som prøvede Styrke. Hvordan, sagde Hadding, hænger dog
den Ting sammen? Aa! sagde Kvinden, det er Kæmper, som faldt i Slag, og
vise nu daglig, saa i en Lignelse, hvordan det gik til, i det de, som
til et Skuespil, opføre igjen deres forrige Bedrifter. Videre gik de,
og saa da en Mur, ikke nem, at komme nær, end sige at komme over, og
omsonst var al den Umage, som Kvinden gjorde sig med baade at springe
derover og at gjøre sig lille og smutte igjennem. Hun maatte da nøjes
med at vride Hovedet om paa en Hane, hun just havde hos sig, og kaste
det over Muren, og flux hørtes Hanegal fra den anden Side, til
Vidnesbyrd om, at Fuglen var kommet til Live paa ny!

Da Hadding var kommet tilbage fra denne underlige Nedfart, gav han sig
paa Hjemrejsen med sin unge Dronning til Fædernelandet, og de Vikinger,
som laa paa Lur og vilde gjort ham Vejen stridig, fik en lang Næse, thi
ihvorvel Vandet og Vinden var for dem alle, saa tog han dog Luven fra
dem og kom i behold.

Imidlertid lod Kong Ubbe i Sverrig gjøre vitterligt, at hvem der kunde
tage Hadding af Dage, skulde faa hans Daatter, som var et Underværk af
Dejlighed, og den Fristelse kunde en vist Tønning ikke modstaa, men
hyrede sig en Trop Bjarmer, hvormed han haabede at se sit Ønske
opfyldt. Hadding, som vilde møde ham paa Halvvejen, stak nu i Søen, og
da han sejlede Norge forbi, blev han paa Kysten en Gubbe vaer, som stod
bestandig og viftede med et Klæde og bad dem lægge til med Snekken.
Haddings Stalbrødre ansaa det for en farlig Sag, stode hardt imod og
sagde, at Krydsvej var Krinkelvej; men Hadding tog ikke desmindre
Gubben ombord og lærte af ham at gjøre sig mer end sædvanlig Flid med
sin Fylking og stille Hæren saaledes op, at der stod kun to Mand i den
første Række, men fire i den anden, otte i den tredje, og saa fort
videre, immer dobbelt op, og saa bestandig sætte Slyngekasterne og
Bueskytterne paa Fløjene. Da nu Slaget skulde staa, og Hæren var
saaledes stillet op, af Skabelon som en Kile, gik den gamle Mand hen
allerbagerst og trak en Bue ud af Skratten, han havde paa Ryggen, der
kun var stakket at se til, men skjød sig saaledes ud, at den blev
længere en hele Fløjet. Med den Bue skjød han ti Skud ad Gangen, lige
ind paa Fjenden, saa det peb i Luften, og lige saa mange Pile, lige saa
mange Saar. Bjarmerne, som mærkede, at det gik skjævt for dem i
Sværdslag, tyede nu til deres Trolddom og rejste med deres Hexerier
under klaren Himmel Graavejr med Taage og Pladskregn, men den gamle var
deres Mester, thi saasnart han saae det trak op til Regn, satte han en
Sky der lige imod, som pressede saa, at Regnen drev over. Hadding vandt
da Sejer, og den gamle Mand gik sin Vej, men raadte ham først altid
heller at føre store Krige i fjærne Lande, end smaahugges med sine
Naboer hjemme, og spaaede ham tillige, at Fjender skulde aldrig fælde
ham, men kun hans egen gode Vilje gjøre Ende paa hans Dage.

Siden bød Ubbe Hadding til sig i Upsal, under Paaskud af et
Forligelsesmaal; men han havde Ræven bag Øret, og Hadding mistede alle
sine Folk, som han havde med sig; thi de Danske bleve bænkede i en Sal
for dem selv, og ligesom en vilde ud, stod der en Svensker ved Døren og
hug Hovedet af ham. Kun Hadding alene undkom i Nattens Mørke, men han
kom igjen med sin Krigshær, og saa faldt Ubbe i Slaget. Ingenlunde
forgreb dog Hadding sig paa hans Lig, thi han førte kun Krig med de
levende, ikke med de døde; meget mere glemte han, det var hans
Arvefjende der laa, gav ham en hæderlig Jordefærd og lod oprejse et
meget kunstig udhugget Gravminde over ham. For nu ogsaa, da han havde
overvundet Svenskernes Hoved, om muligt, at vinde deres Hjærte, viste
han dem, at det var ham ikke om fremmede Lande at gjøre, thi han lod
Riget blive ved Asmunds Æt og satte Ubbes Broder: Hunding paa Thronen.

Da nu Hadding havde faaet Fred for sin gamle Medbejler, slog han sig
til Ro, slap Sværdet og holdt paa Ploven, men efter en Del Aars Forløb
blev han dog kjed ad den Stilhed og skjændte paa sig selv, fordi han
laa og gravede sig ned i Jorden, og pløjede ej mer den høje Sø; ja, man
skulde snart tro, han fandt mere Fornøjelse i Krig end i Fred, efter
følgende Rim at dømme, hvormed han bebrejder sig selv sin Ørkesløshed:

Hvi skjuler jeg mig her i Vraa,
alt i de dunkle Skove,
og hejser ikke Sejl i Raa,
som før paa blanken Vove!

Her er slet ingen Ro og Mag
for onde Dyr og vilde;
de Ulve tude Nat og Dag,
og Bjørnen brummer ilde!

Hvor tomt, hvor dødt dog her at gaa
paa disse øde Fjælde!
Hvor kan et Helte-Hjærte slaa
i slig en Muse-Fælde!

I Ungdoms-Aar jeg fik saa kjær
sortladne Hav og Snekke;
skal mine gamle ben nu her
i Bjørnehi jeg lægge!

Fuldbedre dog det er forsand
paa Hav sit Liv at friste,
og sanke paa den vilde Strand
med Æren Guld i Kiste!

Saa far nu vel, I klipper graa!
far vel, I mørke Skove!
Op, Mast i Sky! op, Sejl i Raa!
op! ud paa blanken Vove!

Hans Dronning derimod vilde helst have sit paa det tørre og holdt mere
ad Klippeskoven end ad Søkanten, hvor Strandfuglene forstyrrede hendes
gode Morgensøvn, som hun gav tilkjende med følgende Rim:

Her er trygt og lunt og tyst
i det dunkle Skove,
tidlig mørkt og silde lyst,
længe kan man sove;
nede ved den vilde Strand
buldrer hult det under Land,
angest maa man blive.

Aldrig har man Ro og Mag
der for Vind og Vove,
silde Nat og tidlig Dag, -
naar skal man dog sove!
Alt i aarle Morgengry
sjunger Svanen højt i Sky,
sørgelig det klinger.

Selv om Natten knap et Blund
faar man i sit Øje,
bliver ikke allenstund
Maagen ved at støje!
Hvem ej Øren fik af Staal,
gal kan blive af det Skraal,
kjede sig til Døde.

Flakke om i skjøre Stavn
paa den falske Vove,
springe i den kolde Favn
ud af lune Skove,
hu! det er en sælsom Lyst!
Maagen bo paa vilden Kyst!
Hvalen bo i Havet!

Paa samme Tid opstod der i Jylland en arrig Skalk, ved Navn Toste, som
var af ringe Herkomst, men fik nu i Sinde at gjøre sig navnkundig ved
sin Ondskab, som han da ogsaa blev paa sin Vis, thi for den store
Fortræd han med al Frækhed og Grusomhed gjorde i Landt, blev han vidt
og bredt bekjendt og berygtet under Navn af Kjeltringen. Det var ikke
heller mer end forskyldt, thi efterat have skammelig huseret i Jylland,
gik han endnu videre og antastede Saxen, ja havde den Glæde, at Hertug
Sigfred, hvis Folk fik ondt i Slaget, maatte bede om Fred. Dertil
svarede Toste, at det skulde han gjerne faa, naar han kun vilde træde i
Forbund med ham og bekrige Kong Hadding men det syntes Sigfred var en
farlig Sag, som han krympede sig ved at indvikles i. Der blev
imidlertid ikke bedre Kjøb, thi det er slige Karles Mundheld, at vil du
ikke med det gode, saa skal du med det onde, og Toste satte ham
saaledes Kniven paa Struben, at han tilsidst gav efter, og med forenede
Kræfter drev de virkelig i et Slag Kong Hadding af Marken. Toste bildte
sig ind, at han var faldet, og ledte længe efter hans Lig paa den
blodige Valplads, men da det ikke var at finde, drog han ned til
Stranden, hvor han da saae Hadding midt paa Vandet i en Baad arbejde
mod Strømmen. Toste fik nu strax nogle Skibe skudt i Søen og foer ud
efter Baaden, men førend Hadding gik fra Land, havde han boret dem
lække, og Toste maatte være glad, han slap til Lands igjen uden at
kuldsejle. Han foer imdlertid strax ud igjen med friske Skibe, og
Kongen saae, det var ilde fat, men heller død end raadvild! tænkte
Hadding, spurgte sin Følgesvend om han kunde svømme, og da han svarede:
Nej, og der ingen anden Redning var, saa kantrede Hadding Baaden og
holdt sig under den. Nu tænkte Toste, at han var druknet, vendte om og
gav sig i god Ro og Mag til med Hjærtets Lyst at plyndre de døde paa
Valpladsen; men imidlertid fandt Hadding Venner og slog ganske uventet
ned imellem de Rovfugle, saa hvem der ikke nødtes til at blive, lod
Byttet ligge og foer afsted. Nu havde da Toste ogsaa lært, hvad det var
at vende Ryg, men han blev alligevel ikke forsagt, og da han, efter det
Knæk han havde faaet, ikke turde vente at komme til Kræfter herhjemme,
saa rejste han udenlands med sine egne Sendebud, for at søge Raad i
Brittannien. Undervejs havde han sin Fornøjelse af at faa sine
Stalbrødre og hele Skibets Mandskab i Vane med at spille om Penge,
hvorved der blev sat Splid imellem dem, og saa ophidsede han dem saa
længe, til Legen tog en blodig Ende, og de slog hinanden ihjel. Det
gjorde han altsammen for sin egen Fordels Skyld, thi han arvede dem der
faldt, og for de Penge kjøbte han sig Bistand af en i de Dage
navnkundig Sørøver, som hed Kolle. Med ham til Stalbroder kom da Toste
snart igjen, men Hadding, som heller vilde vove sin Trøje end sit Folk,
bød ham ud og slog ham i Kreds. Det var nu saa engang Skik blandt
Heltene i gamle Dge, at de brugte aldrig to, end sige flere Hænder, til
hvad een dog kanske kunde gjøre!

Efter disse Begivenheder var det Hadding drømte en nat, at hans afdøde
Dronning kom til ham og sang:

I Skov løbe Dyrene vilde,
de tude og skabe sig ilde;
men Dyret, du har i din Gaard,
som godt dem at tæmme formaar:
det Lam, som nu leger paa Gulv,
skal bide den hungrige Ulv!

Men lidt efter lagde hun til:

Det være dig sagt,
tag vel dig i Agt!
En Ulykkes-Fugl
opvoxer i Skjul:
en Svane i Munden,
en Ugle i Grunden,
saa grum og saa falsk!

Om Morgenen da Kongen vaagnede, fortalte han sin Drøm til en Mand, som
forstod sig paa mørke Taler, og fik den saaledes udlagt, at Ulven
skulde betyde hans Søn, som vilde blive en grum Kæmpe og en Skræk for
sine Fjender, men Svanen skulde betyde hans Daatter, som vilde forraade
sin Fader. Den Spaadom gik ogsaa i Opfyldelse, thi Haddings Daatter,
Ulvilde, som blev gift med Guttorm Bonde, var saa unaturlig, at hun
virkelig ophidsede sin Mand til at tage hendes egen Fader af Dage. Hvad
enten hun dreves mest af indtændt Arrigskab over den lave Stand, hun
var giftet ind i, eller af umaadelig Ærgjerrighed, kan man ikke sige
for vist, men at hun havde Dronninge-Stadsen i Hovedet, det ser man af
hendes Tale, som jeg synes, det er bedst at give saa vidt muligt med
hendes egne Ord, saaledes som følger:

Og ve mig, som fødtes paa Borgen
af kongeligt Skjoldunge-Blod!
I Hytten jeg gaar nu med Sorgen,
og falmer af Røg og af Sod;
o, Skam faa min Fader, som vilde
min Ære og Lykke forspilde!

Om Konninge-Sønner og Helte
ved Vuggen de viser kun lød,
men Bondemand løste mit Bælte
o ve! hvilken Jammer og Nød!
Det er, som en Eg skulde bøje
til Busken sig ned fra det høje.

Vel før saae man Bondemands-Barnet
at vorde en Konninge-Brud,
men naar saa man kastes i Skarnet
en Konninge-Daatter saa prud?
O ve! at saae falde jeg maatte,
da Mø jeg i Brudeseng traadte.

Dog, Bonde! maaske under Kofte
et Konninge-Hjærte dig slaar;
saa fandt man i Vadmel jo ofte,
hvad ej var i Sobel og Maar;
og selv sig et Purpur at skjære,
er mer end et skjænket af bære.

Ja, hvad er en Drot, som beklæder
en nedarvet Konninge-Stol,
mod den, der opstiger med Hæder
fra Dybet, som Stjærne og Sol!
Det er ikke Byrd, men Bedrifter,
som ligelig Æren udskifter.

Der Kongen dig fæsted til Kvinde
en Jomfru af Konninge-Blod,
han vented vel hos sig at finde
et kongeligt Hjærte og Mod.
Saa viis, du fortjener den Ære
en Konninge-Svoger at være.

Ja, skjær dig et Purpur med Kaarde,
oprejs dig af Skarnet, fat Mod!
Lad Ellen et Egetræ vorde,
forvandlet ved Konninge-Blod!
Den Helt, som et Kongehus stifter,
han beder paa Bryd med Bedrifter.

Kom ej nu med Snak om at synde!
naar udgaaet Træ staar paa Hæld,
da skal sig med Øxen man skynde,
det kalder jeg at gjøre Skjel;
den første den bedste er Manden,
og vil ikke du, vil en anden.

Ja, længde nok throned den gamle,
som nikker bedaget og træt;
ham til sine Fædre at samle,
er billigt og kjærligt og ret.
Hvo højest den mægter at bære,
maa nærmest til Kronen og være!

Intet i Verden for mig kan opveje
dejlige, drotlige Dronninge-Navn,
heller, end ydmyg for Kongen at neje,
kjærlig og stolt jeg ham tager i Favn;
lidt kun er Navnet af Konninge-Daatter
imod det herlige: Kongens Gemal!
mindre endda er en Svoger til Drotter
imod en Konge, som throner i Sal!

Aldrig for godt skal man kalde det bedste,
aldrig forglemme, man selv er sin Næste!
Tal ikke her om umulige Ting!
Muligt er alt for den djærve og snilde:
dette er let, som for Haren et Spring,
Sagen er her kun at ville!

Vi gjøre Gilde,
byde vor Fader til Gjæst,
Minerne milde,
blænde som bedst;
alt er at haabe,
Frændskabets Kaabe
Snaren bedækker,
Mjøden os rækker
venlig sin Haand.

Naar, efter gammel Sædvane,
Kongen da fører paa Bane
Kæmper og Riser,
Sager og Viser,
reder og kjæmmer, i Dag som i Gaar,
Fipskjæg og Haar:
Ikke han drømmer om Svig og Harm,
førend det kolde han har i Barm.
Lad ham kun tømme den samme Skaal,
han har iskjænket med bredfuldt Maal!
Salig den Haand, som faar Lykke og Evne
Tusinders Blod paa Tyrannen at hævne!

Paa denne Maade fik Ulvilde virkelig sin Husbond overtalt til at tage
Del i det sorte Forræderi, men Hadding blev i en Drøm advaret om at
vogte sig for sin Svigersøn, han kom ikke desmindre til Gjæstebudet,
som hans Daatter lod til at have anrettet af særdeles Kjærlighed, men
tæt ved Huset lagde han en Trop Krigsfolk i Baghold, der kunde være ved
Haanden, naar det gjordes behov. Som han nu sad over Borde, lagde han
Mærke til, at der stod en Tjener, som ingen Ting bestilte, med et Sværd
under Koften, og det var da ligefrem, at han lurede paa Lejlighed; men
nu gav Hadding sine Folk det Tegn, der var aftalt, ved at blæse i sit
Horn; de kom da ogsaa paa Øjeblikket, og Fals slog sin Herre paa Hals.
Imidlertid kom dog det Rygte ud iblandt Folk, at Hadding var død, og da
Hunding i Sverrig det hørte, gjorde han et stadselig Gjæstebud for at
drikke Æres-Øl over ham. Der blev nu sat et stort Mjødkar midt paa
Gulvet, og for at det skulde gaa ret højtideligt til, tog Hunding sig
selv en Tjeners Skikkelse paa og stod for Skjænken, men i det han nu
gik omkring og saae Gjæsterne til gode, gled Foden fra ham, og han
drattede ned i Karret og druknede, som om det skulde være en Straf over
ham, enten fordi han løj Hadding død, eller fordi han smurte Odin om
Munden med et tomt Gravøl. Dog, hvorom alting er, saa, da Hadding fik
den Tidende, satte han sig for at gjøre samme Skjel og at dø til dens
Ære, som døde til hans; hvorfor han lod Folket sammenkalde og hængte
sig i alle Mands Paasyn.

